Kebitaraan Manuskrip Alam Melayu

Untuk mendapatkan maklumat terkini, ikuti kami melalui Telegram

Kuala Lumpur – BERNAMA Radio yang bersiaran secara langsung pada jam 8.30 pagi melalui wawancara bagi slot Jendela Fikir menjemput Ts. Dr. Ros Mahwati Ahmad Zakaria, Ketua Pusat Penyelidikan Manuskrip Alam Melayu, Institut Alam dan Tamadun Melayu (ATMA), Universiti Kebangsaan Malaysia (UKM) untuk berkongsi tentang “Kebitaraan Manuskrip Alam Melayu“.

Dalam wawancara tersebut, Ts. Dr. Ros Mahwati Ahmad Zakaria menerangkan bahawa sejarah manuskrip Melayu merupakan ilmu watan yang berkait dengan alam Melayu serta dihasilkan oleh orang yang tinggal di alam Melayu yang merekod dan mendokumentasikan ilmu untuk simpanan peribadi dan sejarah yang berharga bagi generasi akan datang.

Manakala manuskrip pula ditakrifkan sebagai karya dalam tulisan Jawi yang bertulis tangan dan telah dihasilkan dalam lingkungan awal kurun ke-16 sehingga kurun ke-20. Namun begitu, tulisan tersebut telah wujud lebih awal sejak kurun ke-16 dan dapat dibuktikan melalui peninggalan artifak seperti batu bersurat di Terengganu yang mengesahkan bahawa agama Islam telah muncul di negeri tersebut sebelum tahun 1326 lagi.

Menurut Ts. Dr. Ros Mahwati Ahmad Zakaria, bagi definisi Manuskrip Alam Melayu berdasarkan Pusat Kebangsaan Manuskrip Melayu, Perpustakaan Negara Malaysia (PNM), hasil tulisan Jawi tersebut mestilah berkaitan secara langsung dengan alam dan tamadun Melayu termasuklah kehidupan masyarakat di alam Melayu. Pada zaman tersebut, maklumat dalam tulisan Jawi di atas batu bersurat merupakan undang-undang kepada masyarakat yang secara tidak langsung menunjukkan orang Melayu sudah pun pandai membaca.

Selain itu, sewaktu ketibaan Ibnu Battuta di Tanah Melayu, masyarakat Melayu telah pun mempunyai satu sistem pengajaran yang menunjukkan bahawa masyarakat sudah mula menulis dan menghasilkan penulisan-penulisan bermula pada zaman tersebut. Bahan-bahan yang digunakan dalam menghasilkan manuskrip pada zaman dahulu sesuai dengan takrifan permukaan yang mempunyai tulisan tangan adalah permukaan untuk ditulis, peralatan untuk menulis dan dakwat yang akan meninggalkan warna dan tulisan pada kertas.

Perkembangan manuskrip Melayu boleh dilihat dengan menjejaki cendekiawan-cendekiawan Melayu seperti Sunan Kalijaga, Syeikh Siti Jenar, Hamzah Fansuri dan Abdul Rauf Al-Singkili. Penulisan dan sarjana-sarjana ini tidak boleh dipisahkan kerana sumbangan mereka yang tidak ternilai dan penulisan inilah yang dikenali sebagai Manuskrip Alam Melayu yang ditinggalkan untuk generasi ini dan yang akan datang. Tambahan lagi, penulisan daripada para cendekiawan Islam ini terbahagi kepada dua, iaitu berbahasa Arab dan berbahasa daerah wilayah Alam Melayu dan tidak semestinya bergantung kepada bahasa Melayu yang diguna pakai seperti zaman kini atau bahasa Melayu umum. Bahasa Melayu pada zaman itu mempunyai kepelbagaian seperti bahasa Melayu Minang, bahasa Melayu Jawa, bahasa Melayu Sunda dan bahasa Melayu Bugis.

Ts. Dr. Ros Mahwati Ahmad Zakaria turut bersetuju tentang manuskrip Melayu yang dikatakan hanya untuk orang-orang yang tertentu, dipinggirkan dan tidak mendapat tempat dalam kalangan generasi baharu kerana manuskrip sering menjadi simpanan dan pameran di muzium, arkib atau pusat penyelidikan serta kesukaran orang awam untuk mengakses, melihat dan menelitinya. Di samping itu, beliau menerangkan tentang kepentingan melindungi manuskrip Melayu kerana manuskrip-manuskrip tersebut tergolong dalam kategori tinggalan artifak dan kebanyakannya berusia lebih daripada seratus tahun.

Cara dan proses penjagaan manuskrip adalah sangat penting kerana kebiasaannya manuskrip dibuat daripada bahan kertas dan bahan organik serta mudah rosak. Oleh sebab itu, bidang manuskrip Melayu hanya sinonim dengan ahli akademik yang banyak menghabiskan masa dengan tinggalan-tinggalan penulisan ini. Demi mengelakkan kepupusan ilmu yang sangat berharga ini, kerjasama semua pihak amatlah diperlukan.

“Sebagai contoh, bagi mereka yang mahir tulisan Jawi, manuskrip tersebut bolehlah dirumikan agar ilmu yang ditulis dapat dilestarikan dan disebarkan dengan lebih luas. Penyimpan-penyimpan manuskrip asal pula seperti PNM, Dewan Bahasa dan Pustaka (DBP), Muzium Negara dan beberapa universiti awam yang telah membuka koleksi manuskrip tersendiri boleh mengetengahkan bahan-bahan yang berkaitan manuskrip ini dalam pelbagai kaedah supaya mudah difahami. Indonesia boleh dijadikan sebagai contoh negara yang memperkenalkan manuskrip sebagai objek warisan dan tinggalan sejarah yang membanggakan serta didedahkan kepada generasi muda dan masyarakat bermula dari sekolah rendah lagi,“ jelas Ts. Dr. Ros Mahwati Ahmad Zakaria mengakhiri bicara.


MOTAC Semarakkan Kembali “Kempen Budi Bahasa Budaya Kita“

Kuala Lumpur – Kementerian Pelancongan, Seni dan Budaya (MOTAC) kembali menyemarakkan “Kempen Budi Bahasa Budaya Kita” selaras dengan matlamat utama Dasar Kebudayaan Negara (DAKEN) yang bertunjangkan “Negara Maju, Rakyat Berbudaya”. Majlis pelancaran “Kempen Semarak Budi Bahasa Budaya Kita” yang berlangsung pada 21 Julai 2022 di Kompleks Kraftangan Malaysia, Kuala Lumpur dirasmikan oleh Menteri MOTAC, Yang Berhormat (YB) Dato’ Sri Hajah Nancy Haji Shukri.

“Kempen Budi Bahasa Budaya Kita” buat pertama kalinya dilancarkan pada tahun 2005 yang seterusnya berjaya menggerakkan kempen tersebut sehingga ke peringkat akar umbi dengan matlamat pada ketika itu adalah untuk menyuburkan penghayatan dan pengamalan budaya nilai-nilai murni dalam kalangan masyarakat berbilang kaum di Malaysia selain menjadi asas ke arah pembentukan jati diri masyarakat Malaysia yang jitu secara keseluruhan.

Sebanyak 28 program yang berorientasikan amalan budaya nilai tinggi dirancang dan dilaksanakan oleh pelbagai jabatan dan agensi di bawah MOTAC melalui “Kempen Semarak Budi Bahasa Budaya Kita”. Daripada 28 program tersebut, sebahagiannya telah dilaksanakan dan selebihnya bakal dilaksanakan sepanjang tahun ini sebagai usaha bagi menyemarakkan kempen ini.

Pelancaran “Kempen Semarak Budi Bahasa Budaya Kita” ini diharapkan dapat merangsang semula tahap penghayatan dan penerapan amalan budi bahasa dalam kalangan rakyat Malaysia sama ada dalam bentuk komunikasi, pengucapan, pertuturan, panggilan atau dalam perlakuan serta pergaulan. Kesemua elemen tersebut harus dipraktikkan dalam semua institusi yang digariskan dalam DAKEN, iaitu institusi kekeluargaan, pendidikan, perkhidmatan mahupun kemasyarakatan.

Menurut YB Dato’ Sri Hajah Nancy Haji Shukri, pelancaran semarak kempen budi bahasa ini akan dapat membangkitkan semula semangat anak bangsa terhadap penghayatan dan pengamalan nilai-nilai murni dalam kalangan seluruh Keluarga Malaysia. Semoga usaha ini dapat meningkatkan lagi semangat untuk kita berbudi bahasa tidak kira walau di mana-mana sahaja kita berada.


Pesta Padi Antarabangsa Pulau Pinang 4.0 Meraikan Kekayaan Warisan Budaya dan Keindahan Alam

Permatang Pauh – Pesta Padi Antarabangsa Pulau Pinang kembali dianjurkan pada tahun ini setelah pertama kali berlangsung pada tahun 2018. Pesta ini bakal menjadi antara tarikan baharu pelancongan negara kerana keunikan yang ditampilkannya selain berjaya menarik kehadiran ribuan pengunjung sama ada dari dalam mahupun luar negara.

Pesta yang bertemakan “Padiku, Warisanku dan Rezekiku” berlangsung selama tiga hari, bermula dari 22 hingga 24 Julai 2022 dan bertempat di Kampung Terus, Penanti, Permatang Pauh, Pulau Pinang.

Pesta ini menyajikan pelbagai aktiviti menarik seperti pertandingan “Scavenger Hunt”, Larian “Penanti River Run”, bazar makanan dan produk, pelbagai jenis permainan tradisional, pertandingan menangkap ikan di tengah bendang, menunggang kereta lembu dan kuda serta pelbagai aktiviti menarik yang lain.

Pihak penganjur memilih Kampung Terus sebagai tapak pesta ini kerana lokasi kampung tersebut yang merupakan tapak warisan padi tertua di Seberang Perai sejak tahun 1800 berdasarkan sejarah.

Pertandingan Arca Jerami Padi gergasi juga buat julung kalinya diadakan dalam pesta kali ini dengan penyertaan pasukan-pasukan undangan dari seluruh negara bagi merangkul anugerah berprestij, iaitu Anugerah Ketua Menteri Pulau Pinang.

Pengunjung yang hadir dapat menghayati keindahan dan keunikan 17 arca unik hasil seni kreatif anak tempatan dengan menggunakan jerami padi kering hasil buangan selepas musim menuai yang dipamerkan di sekitar tapak pesta tersebut. Penghasilan arca jerami gergasi tersebut mampu menjadi produk pelancongan kampung dan memperkembangkan kegiatan ekonomi masyarakat setempat selain boleh mengurangkan pencemaran udara.


Emansipasi Wanita dalam Teater “Dara dan Mak Cik Bawang”

Untuk mendapatkan maklumat terkini, ikuti kami melalui Telegram

Melaka – Bertepatan dengan sambutan Hari Melaka Bandaraya Warisan Dunia, rangkaian kerjasama agensi kerajaan bersama-sama organisasi bukan kerajaan (NGO) berpadu tenaga dalam menghasilkan pementasan teater “Dara dan Makcik Bawang”. Jabatan Kebudayaan dan Kesenian Negara (JKKN) Melaka, Dewan Bahasa dan Pustaka (DBP), Gagasan Anak Seni (GAS) dan CTRA Production berjaya membawa karya hebat Dr. Rosminah Mohd. Tahir yang bertindak sebagai pengarah teater dan penulis skrip ke pentas Panggung Sari, JKKN Melaka. Penulis skrip bijak mengadun elemen sindiran bagi memberikan kesedaran kepada penonton tentang peri pentingnya pengurusan kewangan dalam keadaan dunia yang berdepan dengan kadar inflasi yang semakin memburuk.

Teater “Dara dan Makcik Bawang” mengisahkan Mak cik Aminah yang merupakan pengusaha produk bawang di Kampung Sukahati berusaha membawa perniagaannya ke peringkat antarabangsa seiring dengan kemajuan teknologi masa ini. Usahanya dibantu oleh empat dara, iaitu Peot, Senah, Lalita dan Teh serta diteladani oleh Cikgu Siti, guru sastera dan bahasa yang sayang akan kampung dan warisan bangsanya. Mereka merancang membawa perniagaan tersebut ke peringkat global dengan menubuhkan Kelab Warisan. Keempat-empat dara sangat ikhlas dan jujur membantu Mak cik Aminah secara sukarela.

Keadaan menjadi huru-hara dan kecoh apabila empat dara berhadapan dengan Mak cik Dadamiah, iaitu sahabat dan rakan kongsi Mak cik Aminah yang dibuli oleh dua orang anak saudaranya, iaitu Tuminah dan Kamariah. Mereka menuntut wang pusaka hasil perniagaan tersebut dengan alasan yang direka-reka. Keadaan menjadi semakin kecoh apabila tiba hari pelancaran Kelab Warisan.

Menurut Pengarah JKKN Melaka, Ezlina Alias, teater ini sarat dengan suka duka, garapan perjuangan wanita yang giat memajukan industri kampung dan mempunyai hasrat yang murni dalam hal-hal kemanusiaan dan kewanitaan yang secara tidak langsung memberikan inspirasi kepada kaum wanita.

Siti Rohayah Attan selaku penerbit teater telah merealisasikan naskhah yang berkualiti ini dalam pementasan selama tiga hari bermula dari 22 hingga 24 Julai 2022 di Panggung Sari, JKKN Melaka. Beliau yang sememangnya dilihat unggul dalam industri seni kreatif dan telah menghasilkan lebih 50 teater mendapat sokongan dan kerjasama daripada Kementerian Pelancongan, Seni dan Budaya (MOTAC) sebagai penerima Geran Sepadan Sektor Kebudayaan (GSSK) dan peruntukan tersebut dimanfaatkan dengan sebaik-baiknya.

Tujuan utama pementasan teater ini adalah untuk menyemarakkan seni persembahan pentas yang tergendala semenjak pelaksanaan Perintah Kawalan Pergerakan (PKP). Gabungan produksi dan anak seni ini membantu penggiat industri seni kreatif memperoleh pendapatan selain memberikan peluang kepada masyarakat dalam memahami dan mendekati naskhah yang mengangkat martabat wanita dengan watak-watak yang dijelmakan dalam pementasan “Dara dan Mak cik Bawang”.

Teater “Dara dan Mak cik Bawang” yang sarat dengan mesej positif dan menghiburkan hati dibarisi oleh para pelakon handalan dan popular negara seperti seniwati Fauziah Dato’ Ahmad Daud, Liza Abdullah, Dato’ Ziela Jalil dan Mak Wan. Kekuatan lakonan pentas ini turut dibantu oleh Deera Amin, Joyce Alau, Anis Eixora Amirhamzah dan Pavy Raj.


Festival Antarabangsa Silat Warisan Dunia Melabuhkan Tirai Penutup

Kuala Lumpur – Festival Antarabangsa Silat Warisan Dunia yang berlangsung pada 21 hingga 24 Julai 2022 melabuhkan tirainya pada hari ini dengan Majlis Perasmian Penutupan Festival Antarabangsa Silat Warisan Dunia disempurnakan oleh Yang Berhormat (YB) Senator Tengku Datuk Seri Utama Zafrul Tengku Abdul Aziz, Menteri Kewangan Malaysia di Balai Budaya Tun Syed Nasir, Wisma Dewan Bahasa dan Pustaka (DBP), Kuala Lumpur.

Festival dengan matlamat untuk memartabatkan seni silat sebagai warisan dunia dan wasilah mengangkat serta mempromosikan bahasa Melayu sebagai bahasa antarabangsa ini dianjurkan oleh Persekutuan Silat Kebangsaan Malaysia (PESAKA) dengan kerjasama Kementerian Pelancongan, Seni dan Budaya Malaysia (MOTAC), DBP dan Silat Seni Asli Kebangsaan.

Menurut YB Senator Tengku Datuk Seri Utama Zafrul Tengku Abdul Aziz dalam ucapannya, silat ialah satu wadah pembentukan gaya hidup yang sentiasa meniti di atas norma-norma sejagat, khususnya bertaut erat dengan adab dan budaya Melayu serta berteraskan kebudayaan rakyat asal rantau ini. Selain itu, silat bukan sahaja mengajar mengenai seni mempertahankan diri, bahkan membina ketahanan dalaman diri, jati diri, disiplin, pembentukan sahsiah yang tinggi dan melahirkan masyarakat yang mempunyai kesetiaan dan kecintaan kepada tanah air.

Tambah beliau lagi, silat dapat menghindarkan para belia daripada sebarang aktiviti yang tidak sihat dengan melatih keperibadian yang tinggi dan mulia, berkeyakinan diri, berdisiplin dan patuh kepada pemimpin melalui latihan silat. Usaha sebegini seharusnya diteruskan dan dikekalkan bagi terus menyuntik semangat bukan sahaja kepada golongan dewasa, bahkan kepada golongan kanak-kanak.

Menurut Presiden PESAKA, Datuk Wira Megat Zulkarnain Tan Sri Omardin dalam ucapan alu-aluannya, silat merupakan antara wadah yang berupaya mendisiplinkan anak bangsa dan mampu membina jati diri seseorang insan.

Beliau turut berkata, Malaysia mesti mendidik dan melahirkan rakyat yang mempunyai jati diri yang kuat dan sanggup berkorban jiwa dan raga demi agama, bangsa dan tanah air tercinta. Di samping itu, temasya kejuaraan silat dunia yang akan diadakan pada 26 hingga 31 Julai 2022 di Melaka bertujuan membawa dan menonjolkan imej silat di mata dunia.

“Jangan ingat seni silat hanya bermain dan beraksi di gelanggang-gelanggang desa, sebaliknya silat juga mampu beraksi dan bertarung di pentas antarabangsa setanding dengan pelbagai seni pertahanan diri yang lain,” kata Datuk Wira Megat Zulkarnain Tan Sri Omardin.

Datuk Abang Sallehuddin Abg. Shokeran, Ketua Pengarah DBP dalam ucapan sambutannya pula menyatakan bahawa seni silat bukan sekadar seni mempertahankan diri, bahkan merangkumi muzik, busana, senjata dan sebagainya. Tambahan lagi, para pesilat antarabangsa yang meminati silat akan mempelajari ilmu persilatan menggunakan bahasa Melayu dan hal ini secara tidak langsung menyebarluaskan bahasa Melayu di peringkat antarabangsa.

“Seni silat haruslah dikekalkan dan diturunkan dari generasi ke generasi agar warisan ini terpelihara. Pelbagai program boleh dirancang untuk mengupas seni dan budaya silat di dalam dan di luar negara seperti penerbitan buku sama ada secara bercetak mahupun digital, bicara silat, dokumentari silat, karya filem berasaskan silat dan lain-lain yang bersesuaian menggunakan bahasa Melayu. Sehubungan dengan itu, DBP memerlukan sokongan dan kerjasama guru-guru silat dan pakar-pakar bidang persilatan dengan kerjasama Jabatan Warisan Negara atau organisasi yang berkaitan untuk merealisasikan hasrat tersebut,” ujar Datuk Abang Sallehuddin Abg. Shokeran.

Dalam ucapan penutupan Festival Antarabangsa Silat Warisan Dunia ini,  YB Senator Tengku Datuk Seri Utama Zafrul menyatakan bahawa kini silat telah dibuka secara menyeluruh sebagai sukan berprestasi tinggi yang merentasi persempadanan bangsa dan agama. Justeru, silat sudah menjadi satu wadah pengukuhan perpaduan kaum dan memupuk serta memelihara keperibadian kebangsaan.

Harapan saya ialah penganjuran festival silat ini dapat melestarikan silat seni asli sebagai warisan tradisi dan budaya bangsa Melayu selain memperkenalkannya kepada generasi muda dan masyarakat umum serta menyebarluaskan keilmuan dan pengetahuan tentang budaya tradisi Melayu. Kami di pihak kerajaan sentiasa mengalu-alukan sebarang usaha pembangunan dan pembinaan bangsa dan kenegaraan agar dapat dikembangkan di semua peringkat awam mahupun swasta. Perkembangan silat melalui pelbagai kementerian dalam negara dapat menghasilkan juara-juara yang kemudiannya diserap bagi mewakili negeri atau negara.

Turut hadir memeriahkan majlis ialah Pengerusi Eksekutif Persekutuan Pencak Silat Antarabangsa (PESILAT), Benny G. Sumarsono, Timbalan Presiden PESAKA, Dato’ Haji Md Sohaimi Mohamed Shah, Wakil Tetap PESAKA Malaysia di Eropah-Perancis, Auldron Le Guillou dan Pengarah Festival Antarabangsa Silat Warisan Dunia, Encik Ahmad Fahmi A. Domil.


Peribahasa Melayu Masih Berbasa-basi

Untuk mendapatkan maklumat terkini, ikuti kami melalui Telegram

Masih adakah lagi peribahasa Melayu dalam jiwa orang Melayu veteran yang masih hidup dan berapa banyakkah orang Melayu moden pada hari ini yang mengetahui, serta mempedulikannya? Berapa banyakkah lagi orang Melayu pada hari ini yang masih suka atau sedia berperi-peri dan berbasa basi dalam urusan harian mereka?

Disukai atau tidak dan masih perlu atau sebaliknya bagi orang Melayu pada hari ini, perkara yang memberikan kebaikan amat wajar “hidup” dan dikekalkan hingga ke akhir dunia. Peribahasa Melayu mempunyai falsafah serta pengajaran yang mendorong perbuatan baik seperti rajin berusaha, bersifat sabar, tidak mudah putus asa dan saling membantu jika setiap golongan masyarakat memanfaatkannya, serta meneladaninya.

Oleh sebab peribahasa Melayu begitu penting, ada dua perkara yang perlu diberi perhatian serius kerana hal tersebut bukan soal remeh. Perkara pertama, generasi muda pada hari ini harus berusaha untuk mempertahan kewujudan, memperkembang dan menaik taraf peribahasa Melayu.

Bagi perkara kedua pula, usaha harus dibuat dan dipergiat agar lebih banyak golongan muda yang cakna dan mengetahui tentang peribahasa, serta memahami dan menghayati maknanya, seterusnya mengambilnya sebagai pengajaran.

Sejak beberapa tahun belakangan ini, tidak banyak anak muda Melayu yang dapat memahami maksud, apatah lagi mengambil iktibar daripada peribahasa yang ada. Mereka enggan berusaha untuk mengetahui, mempelajari atau berbangga dengan warisan tersebut.

Tidak berminat dan tiada kecaknaan terhadap peribahasa sememangnya krisis yang mesti diatasi. Oleh itu, usaha perlu dilakukan dengan giat agar kesedaran mereka untuk menghargainya dapat dibangkitkan semula. Beberapa agensi di bawah kementerian tertentu merupakan antara badan yang boleh memainkan peranan dalam melestarikan peribahasa Melayu.

Antaranya, tentulah Dewan Bahasa dan Pustaka (DBP) di bawah Kementerian Pendidikan Malaysia, serta Jabatan Kebudayaan dan Kesenian Negara, Jabatan Warisan Negara dan Perpustakaan Negara Malaysia (Kementerian Pelancongan, Seni dan Budaya Malaysia).

Memang tidak dapat dinafikan bahawa usaha yang positif dalam mengekalkan peribahasa Melayu sudah lama wujud. Sebagai contoh, usaha yang dilakukan itu dengan menyelitnya menerusi mata pelajaran Bahasa Melayu dan sesekali dalam ruangan peribahasa bergambar dalam majalah terbitan DBP seperti Dewan Pelajar.

Namun demikian, usaha tersebut belum mencukupi kerana penonjolannya sekadar dibaca dan dipelajari tanpa penghayatan. Pengajaran peribahasa Melayu di sekolah-sekolah juga perlu dianggap penting dan bukan sekadar memenuhi kurikulum yang digubal.

Peribahasa Melayu yang menganjurkan segala usaha ke arah kebaikan, pengajaran dan nasihat mestilah diutamakan. Dengan demikian, generasi akan datang dapat menilai sikap dan rupa masyarakat nenek moyang mereka menerusinya, sementelah peribahasa itu merupakan ilmu yang tidak terbatas.

Antara contoh peribahasa Melayu itu termasuklah seperti “Berjagung-jagung dahulu sementara menunggu padi masak”, “Belakang parang kalau diasah lagikan tajam”, “Sedikit-sedikit lama-lama jadi bukit”, “Sesat di hujung jalan balik ke pangkal jalan”, “Seperti aur dengan tebing”, “Bulat air kerana pembetung, bulat manusia kerana muafakat”, “Berat sama dipikul, ringan sama dijinjing”, “Cubit paha kiri, paha kanan terasa juga”, “Air dicencang takkan putus”, “Sarang tebuan jangan dijolok”, dan “Air tenang jangan disangka tiada buaya”.

Kesemua contoh peribahasa tersebut mengandungi maksud pengajaran yang amat dalam, selain menyelitkan nilai murni, yang sekali gus menggambarkan cerminan masyarakat Melayu itu sendiri. Lebih elok dan menarik sekiranya tidak dibuat pengelasan mengenai beberapa peribahasa yang seakan-akan atau serupa maknanya untuk memudahkan pemahaman atau tafsiran.

Sebagai contoh, “Berjagung-jagung dahulu sementara menunggu padi masak”, “Belakang parang kalau diasah lagikan tajam”, dan “Sedikit-sedikit lama-lama jadi bukit”, membawa pengajaran agar gigih berusaha dan sabar. Gigih berusaha dan sabar merupakan sifat dan sikap orang Melayu, serta perkara positif yang patut dikekalkan dan diteladani.

“Sesat di hujung jalan balik ke pangkal jalan” pula mengajar seseorang itu agar segera insaf dan kembali semula ke permulaan atau landasan sebenar, setelah menyedari kesilapan yang dilakukan. Peribahasa itu juga mengajar kita agar tidak cepat putus asa dan mudah kecewa.

“Seperti aur dengan tebing”, “Bulat air kerana pembetung, bulat manusia kerana muafakat”, “Berat sama dipikul, ringan sama dijinjing”, dan “Cubit paha kiri, paha kanan terasa juga” pula menanamkan sifat mulia seperti bersatu padu, bergotong-royong, dan bantu-membantu.

Bergotong-royong dan bantu-membantu memang amalan yang tidak asing lagi dalam kehidupan masyarakat Melayu. Namun begitu, sejak akhir-akhir ini, amalan tersebut nampak semakin surut. Sikap individualistik dan berpecah-belah pula kian melebar yang sememangnya tidak diingini dalam norma bermasyarakat, malah tidak diajar oleh agama Islam pun. Oleh itu, masyarakat Melayu pasti memahaminya kerana mereka beragama Islam.

Banyak manfaat boleh dikecapi hasil amalan hidup bergotong-royong dan bersatu-padu. Kesenangan sama-sama dinikmati, dan kesusahan turut diatasi bersama-sama juga. Kekuatan dapat dibina untuk menghadapi ancaman musuh. Perselisihan sesama saudara boleh diatasi. Saudara tetap saudara tanpa mengira siapa pun mereka. Setiap kejahatan atau kesalahan sedia dimaafkan. Hubungan persaudaraan tetap terjalin dan tidak akan putus sebagaimana maksud sebuah lagi peribahasa, iaitu “Air dicencang takkan putus”.

Sementara itu, peribahasa “Sarang tebuan jangan dijolok” dan “Air tenang jangan disangka tiada buaya” mengajar seseorang itu agar berhati-hati, serta tidak mencari kesusahan. Pengajaran ini menyentuh persoalan yang kecil dan besar. Namun begitu, yang utamanya ialah memberikan peringatan dan pengajaran.

Seboleh-bolehnya, ketika hidup di dunia, seseorang itu perlu mencari seberapa banyak kawan dan bukannya musuh. Selain itu, jangan pergi ke tempat berbahaya untuk mencari kesusahan kerana itu perbuatan sia-sia yang tidak wajar dilakukan.

Sentiasalah berhati-hati sebelum atau semasa melakukan sesuatu  perkara kerana perbuatan itu dapat mengelakkan seseorang itu daripada bertemu atau terperangkap dengan kesusahan. Amalan positif itu juga dapat membantu seseorang untuk melepaskan diri dengan mudah jika bertemu dan terperangkap dengan kesukaran kerana sentiasa bersedia.

Dengan pengajaran baik daripada peribahasa tersebut, tidak mustahil orang Melayu boleh hidup bahagia, maju dan makmur jika benar-benar mengambil iktibar daripadanya.

Yang sebenarnya, orang Melayu mampu menjadi satu bangsa yang besar dan mulia jika mereka kekal bersandar pada peribahasa itu, selain ajaran Islam. Falsafahnya pun selari dengan ajaran agama suci ini.

Malangnya, tidak banyak anggota masyarakat yang mahu atau dapat meneladani pengajaran  melalui peribahasa kerana kurang beringat. Lantaran jarang-jarang diperingat tentang hal itu, gejala buruk seperti mudah kecewa, iri hati, suka mencari perbalahan, malas, berpecah-belah dan mudah berpuas hati dengan apa-apa yang ada mudah mempengaruhi generasi muda kini.

Orang tua-tua dahulu jelas begitu pintar menyelitkan pengajaran yang baik dan positif secara diplomasi menerusi penciptaan peribahasa. Keindahan bahasa dalam peribahasa yang dicipta itu juga boleh dianggap sebagai salah sebuah karya sastera dan pemikiran budaya bangsa yang perlu dipertahankan.

Peribahasa sememangnya istimewa kerana tetap sesuai pada zaman serba moden dan mencabar kini walaupun ada yang menyatakan sebaliknya dan ketinggalan zaman.


Mitos dan Legenda Langkawi di Dasar Laut

Untuk mendapatkan maklumat terkini, ikuti kami melalui Telegram

Langkawi – Majlis perasmian program Community Based Tourism Arca Dasar Laut di Pengkalan Kubang Badak, Langkawi telah berlangsung dan dirasmikan oleh Menteri Pelancongan, Seni dan Budaya Malaysia (MOTAC), Dato’ Sri Hajah Nancy Shukri dan antara tetamu kehormat yang turut hadir ialah Ketua Setiausaha MOTAC, Datuk Saraya Arbi, Pengerusi Jawatankuasa Pelancongan, Seni dan Budaya, Belia dan Sukan, Pembangunan Usahawan dan Koperasi Negeri Kedah, Tuan Mohd Firdaus Ahmad, Pengerusi Lembaga Pembangunan Seni Visual Negara (LPSVN), Datuk Indera Dayang Fatimah Tom Abang Saufi dan Ketua Pengarah LPSVN, Amerrudin Ahmad.

Majlis dimulakan dengan lawatan himpunan arca di perairan Pulau Pasir melalui kaedah selam skuba oleh tetamu kenamaan dan seterusnya disusuli acara menandatangani plak peringatan. Di Pengkalan Kubang Badak, majlis diteruskan dengan acara penyerahan sijil kepada artis yang terlibat dan dalam majlis yang sama turut berlangsung sesi penganugerahan sijil “Most Underwater Sculpture” oleh The Malaysia Books of Records, selain pameran model cetakan arca dan acara kenduri sekampung.

Arca-arca ini dihasilkan dengan menggunakan bahan seperti besi dan simen. Antara artis yang terlibat menghasilkan arca-arca ini termasuklah Tengku Sabri Tengku Ibrahim, Ahmad Fuad Osman, Mohammad Radzi Ismail, Umibaizurah Mahir @ Ismail, Mohd Al-Khuzairie Ali, Maxine Xie Xian Xin, Low Chee Peng, Zainuddin Abindinhazir @ Abdul Rashid, Abdul Mutalhalib Musa dan dibantu beberapa orang artisan termasuklah anak tempatan dari Langkawi.

Sebanyak 14 arca mengetengahkan tema mitos legenda dihasilkan di Pengkalan Kubang Badak dan dilabuhkan di Pulau Pasir dengan harapan dapat meningkatkan ekosistem dan kelestarian kehidupan marin, selain menjadi daya tarikan terbaharu produk pelancongan ke Pulau Langkawi. Penempatan arca ini diibaratkan sebagai galeri seni dalam air.

Program yang dianjurkan oleh MOTAC dan Balai Seni Negara ini mendapat kerjasama daripada Universiti Teknologi Mara (UiTM), Lembaga Pembangunan Langkawi (LADA) dan Lembaga Penyatuan dan Pemulihan Tanah Persekutuan (FELCRA). Selain itu, program ini turut mendapat kerjasama daripada pihak komuniti seperti penduduk kampung, nelayan dan penyelam skuba.

Pelbagai aktiviti menarik turut dijayakan bersama-sama para pemenang pertandingan Bakat Muda Sezaman 2021 (BMS21) yang telah diumumkan baru-baru ini sempena Majlis Perasmian Pembukaan Semula Galeri Balai Seni Negara.


Tumpat Sebagai Bandar Warisan

Daerah Tumpat khususnya Bandar Tumpat merupakan sebuah kota warisan yang cukup berpotensi untuk dibangun dan dimajukan sesuai dengan tuntutan dan keperluan semasa untuk pembangunan sektor pelancongan negara pada masa akan datang.

Kelebihan Bandar Tumpat yang terletak di utara negeri Kelantan yang bersempadan dengan Selatan Thailand melalui Sungai Golok memiliki kedudukan geografi yang cukup jelas bagi menjamin kemajuan pada sektor pelancongan, khususnya dalam pembangunan warisan.

Bandar Tumpat juga merupakan sebuah jajahan yang berpotensi untuk menjadi tarikan pelancongan dengan memiliki banyak tempat-tempat menarik untuk dikunjungi. Selain tempat peranginan, Bandar Tumpat juga mempunyai bangunan-bangunan yang berstatus warisan yang masih belum dikenali oleh para pelancong sama ada pelancong domestik atau pelancong dari luar negara.

Dari segi etnik, Tumpat memiliki pelbagai etnik. Etnik Melayu merupakan etnik terbesar dan diikuti oleh kaum Siam, Cina, India, Sikh, Kemboja dan lain-lain lagi. Selain Masjid Bandar, terdapat pelbagai rumah ibadat untuk penganut agama lain seperti Buddha, Hindu, Cina, Kristian dan Sikh di Tumpat yang masih digunakan sehingga kini oleh komuniti kaum ini.

Di samping itu, Bandar Tumpat pernah menjadi pelabuhan yang cukup penting pada suatu masa dahulu kerana lokasinya yang menghadap Laut China Selatan dan pernah menjadi destinasi persinggahan kapal dagang dari Eropah, India, China, Kemboja dan Jepun.

Di tengah-tengah Bandar Tumpat, terdapat stesen kereta api yang menghubungkan laluan darat ke seluruh Semenanjung Malaysia hingga ke Singapura selain pengangkutan darat yang lain serta laluan sungai, yakni Sungai Kelantan hingga ke daerah Kelantan Selatan.

Antara tempat peranginan yang terdapat di Tumpat adalah Pantai Sri Tujoh dan Pantai Geting yang menjadi tumpuan orang ramai, khususnya pada hari minggu dan sering juga diadakan pelbagai program persembahan seperti dikir barat, pesta wau, aktiviti sastera, ekspo dan pameran.

Di Bandar Tumpat, terdapat banyak bangunan-bangunan lama yang berstatus warisan seperti Rumah Dato’ Kaya Budi, bangunan stesen keretapi, Tapak Pelabuhan Tumpat, rumah api dan pengkalan pendaratan bijih Jepun. Rumah Dato’ Kaya Budi pula sedang dalam perancangan untuk dijadikan Muzium Pertanian Kelantan bagi memperkenalkan alatan tradisional pertanian dan kesenian yang digunakan oleh para petani Kelantan.

Projek pembangunan semula Kampung Laut sebagai kampung warisan yang berkonsepkan “muzium hidup” atau “living museum” pula membabitkan pembinaan Laman Warisan Seni, Kampung Laut yang bukan sahaja dibangunkan untuk tarikan pelancong, bahkan untuk memberi peluang kepada perusahaan kecil dan sederhana (PKS) tempatan untuk menjual makanan tradisional dan kraf tangan tempatan.

Bengkel menghasilkan peralatan seni dan kraf tangan oleh penggiat seni turut memberi kelebihan dan nilai tambah apabila pengunjung boleh menyaksikan penggiat seni menghasilkan hasil seni mereka selaras dengan konsep muzium hidup. Melalui pendekatan ini, para pengunjung yang berminat boleh membeli atau membuat tempahan sebagai cendera hati untuk dibawa pulang.

Pemindahan semula Masjid Kampung Laut yang berusia 300 tahun, iaitu salah sebuah masjid tertua di Malaysia ke tapak asalnya ibarat sirih pulang ke gagang. Hal ini merupakan sebahagian daripada usaha untuk mengekalkan nilai-nilai sejarah, budaya dan seni bina masjid tersebut serta untuk menjadikannya sebagai sebuah mercu tanda warisan di Kelantan.

Di samping itu, pemindahan semula Masjid Kampung Laut ke lokasi asalnya sudah tentu dapat memelihara nilai sejarah, budaya dan seni bina yang diwarisi sebagai mercu tanda destinasi pelancongan baharu di Kelantan. Dunia akan terus memberi perhatian apabila Masjid Kampung Laut diiktiraf sebagai tapak warisan dunia di bawah Pertubuhan Pendidikan, Saintifik dan Kebudayaan, Pertubuhan Bangsa-Bangsa Bersatu (UNESCO).

Menurut Kementerian Pelancongan, Seni dan Budaya (MOTAC), Projek Pembangunan Semula Kampung Laut sebagai Kampung Pelancongan Warisan adalah satu daripada inisiatif kerajaan untuk membangunkan sektor pelancongan Kelantan serta mewujudkan peluang pekerjaan dan keusahawanan kepada warga tempatan.

Projek yang hampir siap ini termasuk dalam rancangan Pembangunan Semula Kampung Laut sebagai kampung warisan di Tumpat yang sedang dalam proses pembinaan oleh Majlis Pembangunan Wilayah Ekonomi Pantai Timur (ECERDC).

Selain itu, pembinaan Jambatan Palekbang-Kota Bharu yang berjumlah RM250 juta dan dijadualkan siap pada penghujung November 2023 akan dapat menyelesaikan masalah kesesakan trafik di Jambatan Sultan Yahya Petra dan pusat bandar Kota Bharu di samping menjadi laluan alternatif yang menghubungkan Tumpat dengan Lapangan Terbang Sultan Ismail Petra di Pengkalan Chepa.

Jambatan ini dijangka dapat meningkatkan perhubungan penduduk setempat serta memudahkan pergerakan rakyat dan perdagangan rentas sempadan apabila siap kelak.

Daerah Tumpat juga terkenal dengan produk batik lukis yang terletak di Kampung Talak. Produk kraf tangan pula boleh didapati di Kampung Jal Kechik dan Kampung Gelang Mas. Manakala Kampung Periok, Kampung Berangan dan Kampung Bunohan pula terkenal dengan pembuatan alat-alat muzik tradisional.

Di samping itu, tarikan pelancongan yang berkonsepkan pertukangan berasaskan emas dan perak pula terdapat di Kampung Laut, Kampung Palekbang dan Wakaf Bharu. Pengeluaran makanan tradisional seperti serunding, dodol, gelembung buaya, kerepok, kerepek dan agar-agar kering juga boleh didapati di Kampung Laut.

Daerah Tumpat yang popular dengan pengeluaran hasil seni dan kraf tangan turut menyediakan ruang niaga seperti Laman Warisan Seni, Kampung Laut untuk memberi peluang kepada para usahawan tempatan mempamerkan serta menjual hasil seni dan kraf tangan tempatan. Justeru, mempromosi dan mengangkat nama produk tempatan.

Catatan sejarah membuktikan bahawa daerah Tumpat adalah sebuah daerah yang paling ramai melahirkan tokoh-tokoh serta penggiat seni budaya tempatan tanah air dalam pelbagai bidang. Tokoh Anugerah Seni Negara, Hamzah Awang Hamat (Tok Dalang Wayang Kulit) juga berasal dari Tumpat.

Selain itu, kumpulan wayang kulit dan dikir barat juga banyak terdapat di Tumpat di samping kumpulan dikir laba, tari inai, main puteri, mak yong, menora dan lain-lain. Boleh dikatakan bahawa separuh daripada penggerak seni budaya tempatan di Kelantan adalah berasal dari daerah Tumpat.

Di daerah Tumpat juga terdapat banyak pulau yang dihuni oleh masyarakat tempatan. Antaranya seperti Pulau Teluk Ranjuna, Pulau Berluru, Pulau Seratus, Pulau Besar, Pulau Gorek, Pulau Tongkang, Pulau Kuda, Pulau Tahir, Pulau Haji Nik Mat, Pulau Pak Ali, Pulau Gagak dan Pulau Cendur. Manakala di Pulau Suri pula terdapat pasar terapung yang menjual pelbagai makanan tradisional rakyat Kelantan.


Penjawat Awam Cerminan Wajah Perkhidmatan Awam

Untuk mendapatkan maklumat terkini, ikuti kami melalui Telegram

Kuala Lumpur – Majlis Perasmian Seminar Pemantapan Profesionalisme: Penjawat Awam Responsif Memperkukuh Penyampaian Perkhidmatan dan Pelancaran Kempen Membaca 2022 yang berlangsung pada 26 Julai 2022 (Selasa) di Auditorium Institut Tadbiran Awam Negara (INTAN), Bukit Kiara, Kuala Lumpur menjadi penanda aras dalam usaha mewujudkan sebuah perkhidmatan awam yang responsif dan berpaksikan penyampaian perkhidmatan terbaik kepada rakyat.

Majlis perasmian ini dianjurkan oleh INTAN dan dirasmikan oleh Dato’ Sri Mohd Shafiq Abdullah selaku Ketua Pengarah Perkhidmatan Awam Malaysia.

Menurut Dato’ Sri Mohd Shafiq Abdullah, seminar ini merupakan wadah untuk memperbaharui iktikad penjawat awam mengenai kewajipan memantapkan tahap profesionalisme bagi memperkukuh penyampaian perkhidmatan awam. Beliau turut menyeru semua penjawat awam agar sentiasa berpegang kepada sifat-sifat profesionalisme dalam setiap tindak-tanduk ataupun amalan seharian dalam menyampaikan perkhidmatan kepada rakyat.

Tambah Dato’ Sri Mohd Shafiq Abdullah lagi, untuk menjadi seorang penjawat awam yang mendukung sifat-sifat profesionalisme, seseorang itu perlu melengkapkan diri dengan kompetensi yang dikehendaki dalam meningkatkan kreativiti, inovasi dan produktiviti penyampaian perkhidmatan. Antara ciri-ciri profesionalisme yang perlu diberi penekanan oleh penjawat awam adalah kecerdasan intelektual, komunikasi berkesan, kematangan emosi, kekuatan spiritual dan kecergasan fizikal.

Dato’ Sri Mohd Shafiq Abdullah turut berkata, isu yang berkaitan dengan penyampaian perkhidmatan yang profesionalisme ini boleh dinilai dengan merujuk beberapa indikator. Indikator pertama dari segi aduan awam yang diterima. Indikator kedua pula berkaitan dengan isu-isu penyelewengan yang memberikan impak pada Indeks Persepsi Rasuah Malaysia. Indeks ini merujuk persepsi masyarakat terhadap isu rasuah dalam sektor awam di Malaysia.

Cabaran masa ini dan masa hadapan sangat menuntut penjawat awam untuk memahami kehendak pelanggan yang semakin berpendidikan dan bermaklumat. Penjawat awam tidak boleh lari dari berhadapan dengan cabaran-cabaran sama ada dari dalam ataupun luar yang berpotensi  untuk  mengancam  kejayaan  dasar-dasar  dan  juga kedaulatan negara. Bagi menangani cabaran tersebut, penjawat awam perlu melengkapkan diri dengan pelbagai disiplin ilmu pengetahuan dan kemahiran yang relevan. Justeru, mempunyai penjawat awam yang mantap dari segi profesionalisme dan mempunyai ilmu yang luas dan terkini menjadi keperluan utama dalam memberi perkhidmatan terbaik kepada masyarakat.

Profesionalisme dalam perkhidmatan awam mampu ditingkatkan dengan memperkasakan tiga komponen utama, iaitu:

Dato’ Sri Mohd Shafiq Abdullah juga menyatakan bahawa matlamat utama penubuhan agensi-agensi awam adalah untuk memenuhi keperluan rakyat dan negara. Bagi mencapai objektif tersebut, sistem penyampaian perkhidmatan awam yang berintegriti tinggi amat diperlukan supaya dasar-dasar kerajaan dapat dilaksanakan secara telus dan berkesan. Menerusi tahap integriti yang tinggi juga, sistem pentadbiran dan perkhidmatan awam yang cekap dan berdisiplin berteraskan penerapan nilai-nilai murni dapat diwujudkan. Justeru, untuk meneguhkan nilai integriti dalam perkhidmatan awam, aspek moral, tingkah laku dan pembuatan keputusan haruslah berpaksikan kepada nilai-nilai murni yang menyeluruh.

Di samping itu, setiap penjawat awam juga perlu mengamalkan budaya kerja yang profesional dan kawalan diri yang tinggi serta tidak membiarkan emosi negatif mempengaruhi dirinya dalam melaksanakan tugasan harian agar penyampaian perkhidmatan menjadi cekap dan efisien.

Set minda yang kolaboratif juga amat diperlukan merangkumi integrasi data maklumat serta perkongsian inisiatif dalam kalangan pihak yang berkepentingan. Perkongsian dan pengintegrasian ini boleh mengurangkan kos dan memberikan nilai tambah yang akhirnya membawa impak positif kepada kualiti dan prestasi penyampaian Perkhidmatan Awam Malaysia.

Beliau turut menyeru seluruh sektor awam untuk bersama-sama menggembleng pemikiran, usaha dan sumber bagi merealisasikan semua inisiatif berkenaan ke arah menyampaikan perkhidmatan kepada rakyat pada tahap yang terbaik.

Sebagai seorang penjawat awam, membaca seharusnya menjadi salah satu amalan penting yang tiada bernoktah dalam kehidupan. Melalui pembacaan, penjawat awam dapat mengetahui, memahami dan menghayati pelbagai bidang ilmu pengetahuan. Hal ini dapat membentuk pemikiran penjawat awam yang kritis, memberikan kesan kepada keupayaan dalam membuat keputusan dan dapat melaksanakan tugas dengan cemerlang. Sehubungan dengan itu, perkhidmatan awam dapat dibentuk sebagai “The Thinking Civil Service” yang sentiasa memberikan sumbangan kepada kerajaan dalam merangka dasar, strategi dan kaedah pelaksanaan terbaik yang dapat menyelesaikan isu rakyat dan negara dengan lebih berkesan.

Manakala Pengarah Institut Tadbiran Awam Negara (INTAN), Datuk Dr. Alauddin Sidal dalam ucapan alu-aluannya pula berkata, penganjuran seminar ini adalah sebagai satu usaha ke arah memantapkan pemikiran, sikap, profesionalisme dan kompetensi penjawat awam supaya berkhidmat dengan lebih cekap dan berkesan. Pada masa yang sama, seminar ini menjadi platform bagi perkongsian input dan pandangan mengenai daya ikhtiar yang boleh dirancang dan dilaksanakan dalam usaha melahirkan penjawat awam yang responsif, proaktif, berprestasi hebat dan berintegriti tinggi bagi memenuhi kehendak perkhidmatan awam demi kesejahteraan seluruh rakyat Malaysia.

“Sebagai tulang belakang pentadbiran kerajaan, penjawat awam perlu lebih sensitif dalam melaksanakan amanah bagi memelihara kesejahteraan Keluarga Malaysia yang sedang bergelut dengan cabaran untuk meneruskan kelangsungan hidup. Rakyat mahukan penjawat awam yang responsif dan segera bertindak memudah cara dalam menyedia serta menyalurkan semua bantuan terhadap keperluan rakyat tanpa terbelenggu oleh sebarang kerenah birokrasi,” ujar Datuk Dr. Alauddin Sidal.

Jelas Datuk Dr. Alauddin Sidal lagi, amalan tadbir urus yang baik bagi setiap penjawat awam seperti jujur, amanah dan integriti mampu menzahirkan tindakan proaktif serta responsif. Justeru, penjawat awam akan dapat meneruskan momentum kecemerlangan melalui budaya kerja berprestasi tinggi dengan sentiasa peka dan segera bertindak demi memacu kesejahteraan seluruh Keluarga Malaysia.

Turut hadir memeriahkan majlis ialah Ketua Pengarah DBP, Datuk Abang Sallehuddin Abg. Shokeran, Timbalan Pengarah Kanan (Pembangunan Kompetensi) INTAN, Puan Salinah Ismail dan Pengarah Aduan, Biro Pengaduan Awam, Encik Mohamed Faizal Buang.


Tangan Magis Seorang Hakim

Untuk mendapatkan maklumat terkini, ikuti kami melalui Telegram

Tangan magis seorang Hakim ini bermula sejak beliau masih kecil. Hakim seorang anak yang berbakat. Neneknya pernah menunggu di luar sewaktu dia melukis mural pada dinding tadikanya. Guru-guru tadikanya berasa kagum dengan hasil kerja tangan Hakim. Satu daripada lukisan awal yang dihasilkan oleh Hakim adalah menara jam besar bandar Klang dan litar lumba di Batu Tiga, Shah Alam.

Hakim terkesima dengan apa-apa sahaja pandangan yang menarik di sekelilingnya. Tidak ada dorongan daripada sesiapa, tetapi alam sekeliling yang menggerakkan nalurinya untuk melukis. Seperti kebiasaan, ibu dan bapanya cuba mendorongnya mengambil jurusan perubatan, akaun atau undang-undang. Tidak pernah mereka terfikir bahawa Hakim akan belajar seni lukis.

Sewaktu belajar di Curtin University of Technology, Perth, Australia, pada awalnya Hakim menyambung pelajaran dalam jurusan Pengajian Perniagaan (Business Studies), tetapi selepas tiga minggu berlalu, beliau memohon untuk belajar di Sekolah Seni Lukis dan Seni Reka. Kemasukan ke sekolah seni memerlukan portfolio yang mengandungi karya-karya asalnya. Hakim tidak membawa sebarang bukti tentang bakat dan kesungguhannya dan semua hasil karya-karyanya berada di Malaysia.

Hakim mohon diberi peluang untuk membuat lukisan dalam kelas dengan model orang hidup. Selepas 4 jam, lukisannya siap dan mereka berasa kagum dengan hasilnya serta tiada alasan untuk beliau tidak diterima masuk ke sekolah seni itu. Selepas tiga tahun, Hakim berjaya memiliki Ijazah Sarjana Muda Pengiklanan dan Seni Reka Grafik.

Jika anda masuk belajar ke sebuah institusi seni lukis dan seni reka, anda akan diajar untuk melukis dan melakar dengan menggunakan pensel dan arang di atas kertas putih. Melukis dan melakar adalah asas kesenian. Kemudian barulah anda diajar mengenali warna sebelum mula membuat catan atau painting.

Catan pula banyak medianya seperti cat air, akrilik, pensel atau kapur warna dan cat minyak. Hakim mempelajari semuanya namun akhirnya beliau memilih untuk menjadi pelukis yang menggunakan pensel dan arang. Sudah tentu beliau ada alasan tersendiri yang kuat dan menarik.

Melihat lukisan pensel dan arang hasil karya Hakim, kita akan sedar sebab dan alasannya. Hal tersebut merupakan kekuatan dan keluarbiasaan yang dimiliki Hakim. Pertama kali penulis melihat sendiri karya-karya Hakim pada 23 Oktober 2021 di Balai Seni Negara dalam sebuah pameran solonya. Penulis hadir bersama isteri dan anak perempuan. Kami terkejut apabila Hakim dan isterinya, Aeshah membawa kami masuk ke suatu ruang yang mempamerkan lukisan Portraits of Champion, siapa lagi kalau bukan kelab bola sepak Liverpool FC.

Penulis berasa kagum dan terkedu melihat lukisan wajah Jurgen Klopp (Pengurus Pasukan Liverpool) dan para pemain kelab bola sepak Liverpool FC seperti Alisson Becker, Alexander Arnold, Joel Andre Matip, Virgil Van Dijk, Andrew Robertson, Fabinho, Jordan Henderson, Georginio Wijnaldum, Sadio Mane, Mohamed Salah, Roberto Firmino, Joe Gomez, James Milner dan Divock Origi.

Hakim mengabadikan bukan sahaja wajah tetapi juga gerak aksi mereka dalam seni lukisan. Semua lukisan tersebut terkandung dalam sebuah buku terbitan yang terhad dan berwarna merah dengan judul Portraits of Champion – Immortalised in Traditional Graphite and Charcoal.

Sememangnya benar, lukisan pensel disalin daripada gambar, sama ada gambar berwarna hitam dan putih atau berwarna-warni. Ramai orang menganggap bahawa karya tersebut merupakan hasil salinan daripada karya orang lain dan bukannya karya asal. Walau bagaimanapun, bukan semua orang boleh menyalin dengan tepat atau memberikan beberapa ciri kelainan yang menarik dan mempesona. Dunia digital pada hari ini boleh menyalin gambar dengan tepat, bahkan turut boleh diubah suai bagi menampakkan kelainan.

Kecanggihan teknologi digital dan elektronik zaman ini mampu mengubah dan meminda banyak aspek kesenian seperti raut wajah yang berparut akibat kesan jerawat boleh kelihatan licin dan halus melalui bantuan teknologi dalam penyuntingan. Sebaliknya, lukisan pensel pula bertujuan untuk mengekalkan ciri-ciri keaslian atau keistimewaan yang dihasilkan oleh artisnya. Masing-masing mempunyai pelbagai ciri yang tersendiri.

Anda tentu pernah menonton teater yang dipersembahkan di atas pentas. Teater adalah lakonan orang hidup yang spontan. Pementasannya diulang-ulang dengan cara yang sama. Jika pementasan teater dipersembahkan sebanyak seratus kali, ertinya sebanyak seratus kali barisan pelakonnya beraksi secara langsung di hadapan para penonton yang berbeza. Hal ini berbeza dengan dengan pelakon filem atau pelakon drama televisyen yang hanya sekali terakam dan boleh diulang siar atau diulang-tayangannya di mana-mana sahaja.

Begitu juga dengan bidang fotografi yang bertujuan merakam foto dan kemudian gambarnya boleh dicetak seberapa banyak berbanding lukisan tangan yang hanya mampu menghasilkan satu lukisan sahaja. Kemodenan dunia digital pada hari ini banyak merosakkan keaslian karya apabila karya yang asli boleh disalin secara tepat dengan sebanyak mungkin. Hal ini amat ditakuti oleh golongan artis kerana hak cipta sudah tidak lagi terpelihara.

Gambar foto dan lukisan berwarna hitam putih berasal dari sumber yang sama namun kelihatan berbeza. Kesan yang dilukis terlihat pada garis, sapuan, tona dan warna gelap terang. Sememangnya artis akan cuba menyalin setepat yang mungkin setiap karya namun sentuhan tangan yang berbeza tetap akan menampakkan sedikit perbezaan dalam karya yang dihasilkan.

Perbezaan ini merupakan ciri-ciri keaslian, kelebihan dan kelainan sehingga peminat seni memilih untuk memiliki lukisan yang dihasilkan berbanding foto asalnya. Nilai sebuah hasil karya tangan seorang pelukis adalah lebih tinggi kerana dibuat dengan sepenuh hati dengan ketelitian yang tinggi dan luar biasa yang hanya ada pada seorang artis yang komited.

Seterusnya, dalam bidang seni lukis hitam putih berteraskan pensel dan arang, Hakim turut mengagumi para pelukis yang sealiran dengannya seperti Emmanuel Dascanio (Itali), Paul Cadden (Britain), Paul Lung (Hong Kong), Justin Maas (Kanada), Jono Dry (Afrika Selatan) dan artis klasik Leornardo da Vincci.

Menurut Hakim, pelukis-pelukis ini berada di puncak tertinggi dalam genre seni ini. Kekaguman kepada para pelukis ini menjadi penggerak dan pendorong untuk beliau menjadi sama seperti mereka atau lebih baik. Penulis meneliti lukisan-lukisan hasil tangan para pelukis terkenal itu dan membuat perbandingan dengan karya yang dihasilkan oleh Hakim. Ternyata hasil karya Hakim setara dengan mereka, bahkan ada karyanya yang ternyata lebih baik berbanding hasil karya para pelukis tersohor tersebut. Inilah pelukis Malaysia yang bertaraf dunia.

Satu hakikat yang menghairankan adalah tidak ramai orang yang meminati bidang seni lukis kerana tidak mendapat sokongan yang menggalakkan. Para penggiat dan pengkarya seni umpama dibiarkan bergerak dan berkembang sendiri. Kita mengambil jalan mudah untuk mengabadikan wajah-wajah para pemimpin negara, tokoh korporat, pemimpin-pemimpin institusi atau agensi kerajaan dan swasta dengan merakam gambar mereka dan kemudian gambar-gambar tersebut dimasukkan ke dalam bingkai untuk dipamerkan pada dinding pejabat.

Begitu juga dengan gambar-gambar hasil fotografi yang disertakan bersama-sama dalam laporan tahunan, kad ucapan atau cenderahati. Kita tidak pernah terfikir untuk menukarnya kepada gambar-gambar yang dilukis tangan sama ada secara berwarna-warni atau hitam putih. Kita juga tidak terfikir untuk membantu mengembangkan kegiatan industri seni dan sekali gus memberi penghargaan kepada para pengkaryanya.

Penulis pernah melihat pameran lukisan pensel hitam putih yang dihasilkan oleh seorang pensyarah di sebuah universiti. Penulis mencadangkan agar lukisan itu menghiasi halaman buku laporan tahunan bagi menampakkan sesuatu kelainan yang baharu.

Seni tidak akan berkembang maju tanpa sokongan dan sanjungan daripada masyarakat. Negara-negara maju sentiasa mengamalkan kemajuan yang menyeluruh dalam semua bidang seperti seni budaya, teknologi, ekonomi, pendidikan dan pemikiran rakyatnya. Hasilnya wujud kesejahteraan dan kebahagiaan hidup yang dapat dinikmati oleh seluruh rakyat yang bertugas atau bergiat aktif dalam semua bidang bagi kelangsungan kehidupan.

Hakim mempelajari semua medium dalam bidang seni lukis dan seni reka, namun beliau memilih untuk melukis menggunakan pensel dan grafit kerana beliau sangat mementingkan kawalan gerak tangan. Menurut Hakim, hasil seni lukisan terhasil melalui pergerakan tangan, garis halus kasar antara hitam kelabu dan kelam serta sentuhan jari yang menampakkan kelicinan gelap dan terang.

Sewaktu berlangsungnya pameran di Balai Seni Negara yang lalu, Pesuruhjaya British di Malaysia, Charles Hay dan isteri mengunjunginya dan melihat sebahagian daripada hasil karya-karya Hakim berkaitan wajah-wajah Queen Elizabeth II dan mereka berasa sangat kagum dan terpesona dengan keunikan dan kecantikan lukisan-lukisan tersebut.

Hakim dan Aeshah sedang dalam perancangan untuk menerbitkan hasil lukisan-lukisan dalam sebuah buku yang bertajuk Her Majesty – a Pencil Point of View from Malaysia. Hakim turut menyimpan hasrat untuk menghadiahkan 30 buah potret yang mengandungi 100 lukisan Her Majesty Queen Elizabeth II melalui pameran yang bakal diadakan di kediaman pesuruhjaya itu bersempena sambutan Jubli Platinum Ratu Elizabeth II.

Pameran ini akan turut diadakan di Istana Buckingham, England dan penulis berharap agar para diplomat dan kenamaan dari Malaysia akan menyampaikan naskhah buku tersebut kepada baginda Ratu Elizabeth II sempena 70 tahun hubungan diplomatik antara Malaysia dengan Britain. Penulis percaya seluruh rakyat Malaysia akan turut berasa bangga, menunggu dan merestuinya.


Masyarakat Cakna Mempertahankan Warisan Silat Seni Gayong

Untuk mendapatkan maklumat terkini, ikuti kami melalui Telegram

Kuala Lumpur – Bertempat di Gelanggang Silat Seni Gayong Malaysia Singa Berantai Cawangan Bangsar, PPR Seri Alam, Sungai Besi telah berlangsung ujian kenaikan tahap tali pinggang bagi pesilat yang telah lulus ujian.

Menurut Haryatee Mohd Yusoff, Setiausaha Pertubuhan Silat Seni Gayong Serantau Cawangan Bangsar, gelanggang ini diwujudkan hasil daripada usaha penduduk yang menyedari keperluan kewujudan gelanggang silat seperti ini agar ilmu seni bela diri silat gayong dapat diajar dan diwariskan kepada lebih ramai orang. “Ilmu silat ini adalah suatu ilmu yang harus kita wariskan kepada generasi Keluarga Malaysia,” ujar Haryatee Mohd Yusoff.

Pengasas gelanggang Gelanggang Silat Silat Seni Gayong Malaysia Singa Berantai Cawangan Bangsar, iaitu Cikgu Mat Tahir Jasmani yang berusia 74 tahun menyifatkan usaha melestarikan silat seni gayong oleh anak-anak para pesilat gayong tidak kira walau di mana sahaja mereka berada haruslah konsisten dilakukan agar silat seni gayong ini akan berkekalan buat selama-lamanya.

Cikgu Mat Tahir Jasmani turut menjelaskan bahawa seni silat ini merupakan tanda jati diri yang mesti ada dalam diri semua orang dan setiap pelajar ilmu silat walau berbeza aliran sekalipun mestilah bersungguh-sungguh dengan tekad yang tinggi untuk mempelajari serta menguasai ilmu silat yang dipelajari.

Cikgu Mat Tahir Jasmani turut berkata, sejak Gelanggang Silat Seni Silat Gayong Malaysia Singa Berantai Cawangan Bangsar diasaskan pada tahun 2014, terdapat lebih 150 orang pesilat gayong yang telah mewarisi silat seni gayong ini. Manakala seramai 30 orang anak pesilat gayong telah menghadiri rutin sesi Latihan silat. Turut melatih silat seni gayong di gelanggang ini ialah Cikgu Muhammad Fairuz Sanudin.

Antara yang menarik perhatian dan mencuit hati adalah aksi keberanian 10 orang anak cilik yang berusia antara tujuh hingga sebelas tahun yang menuntut ilmu silat seni gayong serta fokus memberikan tumpuan sewaktu sesi latihan silat sedang berlangsung.

Adik Amar Hariz Daniel yang berusia lapan tahun berkata, beliau berasa amat bertuah kerana dapat mempelajari silat seni gayong dan bercita-cita untuk menjadi pesilat yang agung dan berani. Manakala Muhammad Adam Daniel yang berusia 16 tahun pula menyatakan bahawa dengan mempelajari seni silat, khususnya silat seni gayong, remaja akan menjadi insan yang berdisiplin dan menghargai setiap ruang dan waktu yang ada dengan melakukan pelbagai aktiviti yang berfaedah.

Pada malam Latihan tersebut turut berlangsung ujian kenaikan tahap bengkong dan turut hadir meraikan para pesilat silat seni gayong yang menghadiri sesi latihan tersebut ialah Cikgu Nor Azman Mokhtar, Ustaz Mazlan Harun dan Cikgu Abdul Hadi.


Menyusuri Kemegahan Sejarah Sungai Merbok

Merbok – Bersempena dengan program “Wacana Karya Agung Melayu Hikayat Merong Mahawangsa”, satu lawatan sejarah menyusuri Sungai Merbok, Kedah telah diadakan pada 28 Julai 2022. Lawatan yang disertai oleh staf Dewan Bahasa dan Pustaka (DBP) dan ahli Persatuan Sejarah Malaysia Cawangan Kedah (PSMCK) turut melibatkan pembentang kertas kerja wacana yang telah berlangsung pada sebelah pagi.

Lawatan bermula di Kompleks Pelancongan Sungai Merbok yang turut menempatkan beberapa kemudahan lain seperti Jeti Semeling, Galeri Produk Jerai Geopark, Pusat Interpretasi Pelancongan Kuala Muda, restoran dan surau. Peserta dibawa mengenali sejarah dan keindahan daerah Kuala Muda khususnya Sungai Merbok di Galeri Produk Jerai Geopark. Galeri ini dibahagikan kepada tiga galeri kecil yang lain, iaitu Galeri Kedah Tua, Galeri Geopark Jerai dan Galeri Biodiversiti Merbok.

Peserta boleh menghayati kegemilangan Kerajaan Kedah Tua yang dianggarkan mula berkuasa sejak kurun ke-6 SM di Galeri Kedah Tua. Catatan sejarah ini dipamerkan dalam infografik yang menarik bagi memudahkan pemahaman pembaca. Turut dipamerkan pelbagai artifak seperti tuyure yang digunakan dalam proses peleburan besi.

Galeri Geopark Jerai pula memaparkan informasi mengenai geologi Jerai dan usaha yang telah dilakukan bagi menjadikan Jerai Geopark sebagai satu daripada taman geologi utama di Malaysia. Peserta atau pengunjung yang melawat Galeri Biodiversiti Merbok pula boleh melihat kepelbagaian flora dan fauna terutamanya aneka spesies pokok bakau. Kepentingan bakau terhadap alam sekitar juga ada dipaparkan di sini.

Peserta mula menaiki bot di Jeti Semeling untuk menyusuri ke arah hulu Sungai Merbok. Pemandu pelancong, iaitu Puan Rosini atau lebih mesra dipanggil Mak Su memberi penerangan tentang sejarah Sungai Merbok yang pernah menjadi penempatan dan laluan utama untuk tujuan perdagangan suatu ketika dahulu. Antara perkara yang menarik adalah kisah kewujudan sebuah istana terapung yang dikatakan pernah berdiri megah di sekitar kawasan Pulau Tiga yang berada di situ. Kewujudan istana ini juga turut terakam dalam catatan seorang mubaligh ke kawasan ini.

Sejarah Sungai Merbok juga banyak diceritakan dalam karya-karya agung negeri Kedah seperti Al Tarikh Salasilah Negeri Kedah dan Hikayat Merong Mahawangsa. Selain itu, Mak Su juga menerangkan tentang spesies bakau serta spesies helang seperti helang siput dan helang merah yang terdapat di sepanjang Sungai Merbok.

Lawatan berakhir di Pelantar Paksu Wan Tiram yang terdapat sangkar untuk menternak tiram. Peserta juga diberi taklimat tentang spesies tiram yang diternak di sini selain mendapat peluang untuk merasai sendiri kesegaran tiram yang diambil terus dari sangkar.

Hasil daripada lawatan ini bukan sahaja menambah ilmu pengetahuan peserta mengenai sejarah dan biodiversiti Sungai Merbok, malah memberi semangat baharu untuk terus menggali kisah sejarah yang terbenam di dasarnya.


“BalBuk Haus“ Tarikan Baharu Pelancongan Seni di Perlis

Untuk mendapatkan maklumat terkini, ikuti kami melalui Telegram

Padang Besar – Pada bulan Mac 2022 yang lalu, “BalBuk Haus“ telah dipetakan sebagai salah satu ruang ekosistem seni dalam Jelajah Pemetaan Seni Malaysia bagi Negeri Perlis. “BalBuk Haus“ bukan sekadar ruang personal, tetapi merupakan platform kepada kempen kesedaran alam, seni dan budaya untuk meraikannya bersama-sama.

Demikian dipersembahmaklumkan oleh Ahmad Soffi Abdul Manah, atau nama penanya Arafat Hambali, ketika menerima keberangkatan Raja Muda Perlis, Tuanku Syed Faizuddin Putra Jamalullail yang berkenan melawati Kampung Balik Bukit, Chuping ketika mengetuai Kayuhan MAIPs Peduli Bilangan Ke 51 bagi tahun 2022 di sekitar baru-baru ini.

“BalBuk Haus“ yang mula beroperasi ada penghujung tahun 2019 merupakan ruang pengkaryaan sambil menikmati makanan sambil ditemani bunyi unggas dan panorama sawah padi. Pada pertengahan tahun 2022, “Balbuk Haus“ mula beroperasi sebagai sebuah kafe kecil dengan mengekalkan menu utamanya, iaitu Nasi Lalap dan beberapa kuih tradisional, seperti buah melaka, tepung talam dan sebagainya.

Sempena program tersebut, Tuanku Syed Faizuddin Putra turut meluangkan masa melihat Warong Chaq yang diusahakan oleh Abd Razak Kasim. Warung tersebutÂ  beroperasi sejak 20 Jun 2022 pada hari sabtu hingga rabu dari jam 7 hingga 11 pagi dan tutup pada khamis dan jumaat. Antara menu sarapan pagi – semuanya dibuat sendiri oleh ahli keluarga beliau – termasuklah nasi lemak, pulut kuning, gulai ayam, cucur dan kuih-muih.

Baginda turut meninjau “BBC Campsite“ di Lorong Haji Mahmud sekitar kawasan yang sama dan disambut oleh pemiliknya Khairul Fadzli Rosli. Kawasan campsite yang dapat memuatkan hingga 40 orang pada satu-satu masa dengan menyediakan 15 khemah ini berlatarbelakangkan pemandangan indah bukit dan sawah padi. Harga sewaan tapak adalah sebanyak RM80 untuk keseluruhan tapak, termasuk penggunaan tandas, eletrik, air dan juga tempat barbeku.

Tuanku Syed Faizuddin Putra turut berkenan menyantuni dan menyampaikan sumbangan agihan zakat MAIPs kepada tiga asnaf terpilih, iaitu Abdul Saman di Kampung Kubang Perun, Nanyan Isa di Kampung Chelong dan Adam Ali juga di Kampung Chelong yang menerima RM700 setiap seorang.


Nazam Membentuk Perpaduan dan Jati Diri

Bukit Palah – “Pertandingan nazam bukan hanya bertujuan untuk mencungkil bakat dalam kalangan peserta, bahkan turut menyumbang dalam membina jati diri dan disiplin generasi muda,” ujar Datuk Muhammad Jailani Khamis, Exco Pelancongan, Warisan dan Kebudayaan Negeri Melaka mewakili Datuk Seri Utama Haji Sulaiman Md Ali, Ketua Menteri Melaka pada Majlis Perasmian Penutup dan Penyampaian Hadiah Pertandingan Nazam Sempena Sambutan Maal Hijrah dan Ekspo Tamadun Islam Peringkat Negeri Melaka Tahun 1444H / 2022M di Dataran Pusat Islam, Bukit Palah, Melaka.

Menurut Datuk Muhammad Jailani Khamis, pertandingan nazam juga mampu menarik minat orang ramai terutamanya generasi muda untuk bersama-sama menghayati warisan seni Melayu yang kini semakin kurang mendapat tempat dan perhatian dalam kalangan masyarakat.

Mengulas lanjut, Datuk Muhammad Jailani Khamis turut menyatakan bahawa seramai 653 peserta menyertai pertandingan nazam ini. Mereka terdiri daripada 16 kumpulan pelajar sekolah rendah, 19 kumpulan pelajar sekolah menengah dan sembilan kumpulan bagi kategori terbuka.

“Nazam sentiasa dikaitkan dengan agama Islam dan bangsa Melayu khususnya di Melaka. Saya khuatir pada era ini kita alpa untuk memelihara adat, budaya dan tradisi Melayu ini, maka warisan ini akan mati atau ditinggalkan dan dilupakan begitu sahaja. Justeru, saya berharap agar pertandingan nazam seperti ini akan diteruskan lagi pada masa akan datang dan kerajaan negeri Melaka akan memberi peruntukan hadiah yang lebih besar dan lumayan pada pertandingan nazam tahun depan,” kata Datuk Muhammad Jailani Khamis.

Johan Pertandingan Nazam Negeri Melaka bagi kategori terbuka dimenangi kumpulan Sabiq Abrar. Manakala johan bagi kategori sekolah menengah milik kumpulan Zahratul Iman dan johan bagi kategori sekolah rendah pula dimenangi kumpulan Ikhwanunnajah.

Johan bagi kategori terbuka menerima wang tunai RM5000, plak beserta sijil penghargaan, disusuli johan kategori sekolah menengah membawa pulang wang tunai RM3500, plak beserta sijil penghargaan. Manakala johan bagi kategori sekolah rendah pula menerima wang tunai RM2500, plak beserta sijil penghargaan.

Turut hadir sama memeriahkan majlis ialah Pengarah Jabatan Agama Islam Melaka (JAIM), Datuk Che Shukri Che Mat, Ketua Pengarah Dewan Bahasa dan Pustaka (DBP), Datuk Abang Sallehuddin Abg Shokeran dan Pengurus Besar Institut Warisan Melaka (INSWA), Nurman Mohd Baroldin.


Pameran Rumah Tradisional Lambang Masyarakat Berbilang Bangsa

Petaling Jaya – Pameran “Replika Rumah Tradisional Kita” di Muzium Petaling Jaya, Selangor mempamerkan kira-kira 18 buah replika rumah tradisional dari semua negeri yang berada di Malaysia. Bukan sahaja reka bentuk dan binaan model rumah tersebut yang cantik, malah saiz dan susunan replika tersebut turut kelihatan comel.

Pameran “Replika Rumah Tradisional Kita” berlangsung sehingga 12 Ogos 2022 dan antara replika rumah tradisional yang dipamerkan termasuklah Rumah Perlis, Rumah Kedah, Rumah Pulau Pinang, Rumah Perak atau Rumah Kotai, Rumah Bugis Selangor, Rumah Negeri Sembilan, Rumah Melaka, Rumah Limas Bugis (Johor), Rumah Pahang, Rumah Kelantan, Rumah Terengganu, Rumah Rungus Sabah, Rumah Lotud Sabah, Rumah Panjang Sarawak (Iban), Rumah Orang Ulu Sarawak, Rumah Bidayuh (Sarawak), Rumah Orang Asli (rumah biasa) dan Rumah Orang Asli (Rumah Yeau-Deg Yeau).

Pameran yang dianjurkan oleh Muzium Petaling Jaya tersebut turut mempamerkan replika perauk tambang atau perahu tambang (Sarawak) yang merupakan nadi pengangkutan di Sungai Kuching, Sarawak sejak sekian lama dan masih menjadi satu daripada ikon bandar raya Kuching. Perauk tambang atau perahu tambang juga pernah dijadikan sebagai tempat tinggal sementara bagi masyarakat Melayu Sarawak pada suatu masa dahulu.

Pengunjung pameran berkenaan tentu bersetuju jika dikatakan Rumah Negeri Sembilan yang paling menonjol kerana reka bentuk bumbungnya yang unik. Keseluruhan reka bentuk bumbung panjang Rumah Negeri Sembilan bersifat Minangkabau. Serambi replica rumah tersebut juga mempunyai bentuk yang memanjang serta terdapat bahagian hujung dan pangkal yang ditentukan mengikut laluan anak sungai.

Seni bina warisan Rumah Kotai pula hanya terdapat di negeri Perak. Maksud Rumah Kotai yang juga disebut Kotai merujuk kepada lama atau tua, dan masih didiami penduduk tempatan sejak lebih 200 tahun dahulu. Ciri khususnya dapat dilihat pada ragam hias lebah tergantung, dan penggunaan daun tepas berkelarak pada muka tebar layarnya.

Manakala seni bina Rumah Limas Bugis (Johor) mempunyai bentuk asas yang sama, iaitu dibina secara sederhana tinggi. Di dalamnya terdapat unsur rumah tradisi Melayu, terutamanya ciri hiasan kelarai dan alas tiang rumah di samping mempunyai “bumbung lima” atau “limas” (atap perisai).

Selain Rumah Bujang, sebuah lagi jenis rumah tradisional Melayu yang terdapat di Kelantan adalah Rumah Tiang 12 yang mempunyai 12 tiang utama pada rumah ibu, enam tiang serambi dan enam tiang panjang. Rumah Tiang 12 juga mempunyai bumbung yang panjang dengan tepi sudut dindingnya dipasangkan tabir layar.

Etnik Bidayuh di Sarawak sememangnya terkenal dengan Rumah Baruk yang dikenali sebagai tempat untuk pahlawan Bidayuh. Di bahagian dalam Rumah Baruk dikatakan dipenuhi dengan barang-barang peninggalan seperti gong, senjata, dan tengkorak musuh. Setiap upacara dan ritual tradisional etnik Bidayuh turut dilaksanakan di rumah ini.

Kerja-kerja membina sebarang jenis rumah termasuklah jenis rumah tradisional mustahil dapat dijayakan tanpa peralatan yang sesuai dan lengkap. Pameran “Replika Rumah Tradisional Kita” turut mempamerkan peralatan yang berkaitan membina rumah seperti tali sifat, ketam kayu, pahat, kapak, tukul bola peen, tukul kuku kambing, tukul getah dan gergaji bunga.

Walaupun kelihatan ringkas, namun pameran ini membawa banyak manfaat, terutamanya kepada peminat dan pengkaji rumah tradisional di Malaysia kerana turut menampilkan tayangan video yang berterusan mengenai rumah tradisional. Buku-buku yang berkaitan juga disediakan sebagai bahan rujukan.

Pameran “Replika Rumah Tradisional Kita” dibuka setiap hari, kecuali pada hari Jumaat bermula dari pukul 9 pagi sehingga 5 petang, iaitu mengikut waktu urusan Muzium Petaling Jaya dan masuk adalah secara percuma.


Tourism Malaysia Lancar Risalah Pelancongan Bertemakan Gastronomi di Sabah dan Labuan

Untuk mendapatkan maklumat terkini, ikuti kami melalui Telegram

Sandakan – Tourism Malaysia melancarkan risalah pelancongan bertemakan gastronomi yang dinamakan sebagai Sabah & Labuan ‘SeeEatFood’ Trail Fun Map. Risalah tersebut menyenaraikan restoran-restoran makanan laut di Sabah serta produk-produk pelancongan utama di sekitar Kota Kinabalu, Kudat, Sandakan, Lahad Datu, Semporna, Tawau dan Wilayah Persekutuan Labuan.

Inisiatif ini merupakan satu daripada usaha pihak Tourism Malaysia untuk menarik pelancong mengunjungi negeri Sabah dan Labuan yang sememangnya terkenal sebagai syurga makanan laut kerana kedudukan geografinya yang strategik dikelilingi oleh Laut China Selatan, Laut Sulawesi dan Laut Sulu. Kedudukan geografi tersebut sekali gus memberi kelebihan dari segi penangkapan serta penjualan hasil laut segar pada harga yang lebih murah berbanding tempat yang lain.

Pengarah Tourism Malaysia Sabah, Cik Ednie Rahma Ab. Rahim berkata, pelancongan gastronomi merupakan satu daripada komponen utama dalam sektor pelancongan domestik yang wajar diberi fokus di Sabah setanding dengan kekayaan warisan budayanya selain produk-produk ekopelancongan.

“Penerbitan risalah ini diharap dapat menjadi rujukan kepada para pelancong yang berkunjung ke Sabah dan Labuan serta memudahkan mereka membuat pilihan untuk menikmati sajian makanan laut di restoran-restoran yang tersenarai,” ujar Cik Ednie Rahma Ab. Rahim.

Menurut Cik Ednie Rahma Ab. Rahim, pengguna telefon pintar hanya perlu mengimbas kod QR bagi mendapatkan risalah ini secara digital melalui laman sesawang Tourism Malaysia, www.malaysia.travel, media sosial rasmi Facebook Tourism Malaysia atau di Pusat Penerangan Pelancongan (TIC) Lapangan Terbang Antarabangsa Kota Kinabalu (KKIA).

Majlis pelancaran risalah Sabah & Labuan ‘SeeEatFood’ Trail Fun Map yang berlangsung pada 3 Ogos diadakan bersempena lawatan suai kenal (FAM Trip) selama empat hari tiga malam ke Sandakan bermula pada 31 Julai lalu. Lawatan ini disertai 26 peserta yang terdiri daripada 12 wakil media, lima agensi pelancongan dari Persatuan Pelancongan Sabah dan para pegawai dari Tourism Malaysia, Malaysia Airlines dan MASwings.

Dalam lawatan tersebut, para peserta dibawa menjejaki Sandakan Heritage Trail serta menerokai pelbagai produk pelancongan terkenal di sekitar Sandakan seperti Pusat Pemulihan Orang Utan Sepilok, Rainforest Discovery Centre, Bornean Sun Bear Conservation Centre dan Sungai Kinabatangan.


“Setelah“, “Selepas“ dan “Sesudah“

Yang saya tahu ialah perkataan “setelah“, “selepas“ dan “sesudah“ merujuk  sesuatu yang telah berlaku. Walau bagaimanapun, saya diberitahu bahawa ketiga-tiga perkataan itu mempunyai perbezaan. Bagaimanakah penggunaannya dalam ayat?


Cabaran Basikal Lipat Antarabangsa Langkawi 2022 Semakin Hampir

Kuala Lumpur – Menurut Ketua Pegawai Eksekutif Pengurusan Acara Persatuan Pelancongan Langkawi (LTA), Zainudin Kadir, Cabaran Basikal Lipat Antarabangsa Langkawi 2022 (LIFBC 2022) yang bakal berlangsung pada 16 hingga 18 September 2022 mendapat sokongan padu daripada Kementerian Pelancongan, Seni dan Budaya Malaysia (MOTAC), Tourism Malaysia, Lembaga Pembangunan Langkawi (LADA) dan Kerajaan Negeri Kedah.

“Lebih 1500 peserta dijangka menyertai LIFBC 2022 yang melibatkan penyertaan dari dalam dan luar negara merangkumi Thailand, Indonesia dan Singapura,” kata Zainudin Kadir semasa berucap dalam majlis sidang media dan pelancaran program anjuran LTA, Kumpulan Megaklinik Zahran, Tourism Malaysia, Cuti-Cuti Malaysia, dan Kerajaan Negeri Kedah di Pusat Pelancongan Malaysia (MaTiC), Kuala Lumpur.

Tambah Zainudin Kadir, sambutan hangat peserta tempatan dan antarabangsa membuktikan bahawa aktiviti basikal lipat berjaya menyemarakkan lagi sektor pelancongan di Langkawi selepas lebih dua tahun sektor pelancongan lumpuh akibat wabak pandemik COVID-19.

“LIFBC 2022 akan diisi dengan pelbagai aktiviti bermanfaat seperti Tunggang Ceria 30 Kilometer, Daya Tahan 65 Kilometer serta pelbagai pameran dan jualan. Hadiah bernilai lebih RM35 000 dan pelbagai hadiah cabutan bertuah turut menanti peserta di samping setiap peserta akan diberikan jersi eksklusif LIFBC, pingat LIFBC, sijil penyertaan dan beg cenderahati,” jelas Zainudin Kadir.

Selain berpeluang memenangi hadiah cabutan bertuah yang menarik, peserta juga berpeluang menghayati keindahan destinasi pelancongan popular di sepanjang laluan LIFBC 2022 diadakan seperti di Pantai Cenang dan di sekitarnya.

Dalam ucapan alu-aluan Ketua Pegawai Eksekutif Kumpulan Megaklinik Zahran, Dato’ Mohd. Nafidz Abdul Razak, beliau mengakui bahawa Pulau Langkawi memiliki banyak keistimewaan yang boleh dinikmati, selain sesuai dijadikan tempat untuk menjayakan hasrat projek pelancongan perubatan.

Pegawai Daerah Langkawi, Dato’ Haji Abdul Gafar Yahya pula menyatakan keterujaannya dengan penganjuran LIFBC 2022. Justeru, beliau sanggup datang ke Kuala Lumpur dari Langkawi walaupun baharu pulang daripada mengerjakan ibadat haji.

“Saya yakin masih banyak sudut dan bahagian di Pulau Langkawi yang boleh dimanfaatkan dalam usaha membina semula sektor pelancongan selepas penularan pandemik COVID-19, sekali gus memajukan ekonomi negara. Saya juga turut berasa bangga kerana LIFBC 2022 dianjurkan oleh anak tempatan,” kata Dato’ Haji Abdul Gafar Yahya yang diberikan penghormatan melancarkan LIFBC 2022.

Selain LIFBC 2022, beberapa buah lagi acara pelancongan bertaraf antarabangsa akan turut mengisi kalendar pelancongan Langkawi sehingga penghujung tahun 2022. Antaranya termasuklah Pertunjukan Kereta Klasik Antarabangsa Langkawi 2022 yang berlangsung pada 9 hingga 11 Disember dan Blues Rock Antarabangsa Langkawi ASEANA 2022 (LIBRA 22) yang berlangsung pada 17 hingga 19 Disember 2022.

Turut hadir pada majlis sidang media dan pelancaran LIFBC 2022 ialah Presiden Persatuan Pembangunan Pelancongan Antarabangsa Malaysia, Datuk Azlie Halim dan penyanyi kumpulan Blues Gang, Mohd Arif Kendut (Ito Mohd).

Kepada sesiapa yang berminat mahu menyertai LIFBC 2022, pendaftaran untuk penyertaan masih dibuka lagi. Untuk maklumat lanjut dan pendaftaran, sila hubungi talian 019 5553 716 atau 019 2883 716.


Van Bukan Sekadar Kucing

Untuk mendapatkan maklumat terkini, ikuti kami melalui Telegram

Kota Van terletak di tenggara Turkiye, iaitu bahagian paling timur yang bersempadan dengan Republik Iran. Kota ini adalah kota purba yang pernah menjadi sebahagian daripada tamadun awal Mesopotamia. Menurut dapatan sejarah, kota Van mula diduduki sekitar tiga ribu tahun sebelum Masihi, iaitu sekitar tahun 900 Sebelum Masihi. Kaum Urartian merupakan kaum pertama yang mula membangunkan ibu kota di Van yang dikenali sebagai Tushpa. Pada zaman itu, kota Van dikenal sebagai Biana dan sejak ribuan tahun dahulu, kota Van telah diduduki dan ditadbir oleh pelbagai tamadun dan kerajaan. Kini Van berkembang menjadi kota yang maju dan pesat membangun.

Penulis tiba di Van dari kota kecil yang bernama Khoy yang terletak di sebelah Iran. Perjalanan menaiki dolmush sejauh 75 kilometer hingga ke pintu sempadan Turkiye yang bernama Kapikoy. Perjalanan yang Panjang terasa singkat kerana disajikan dengan pelbagai pemandangan luar bandar, kawasan pertanian dan bukit-bukau. Buat makluman pembaca, dolmush merupakan sebuah van yang besar dan boleh memuatkan sehingga tiga belas orang penumpang. Dolmush kurang ditemui di Asia, namun kenderaan ini mudah dilihat dan diakses di negara-negara Eropah.

Kompleks kastam dan imigresen Kapikoy menyambut kunjungan penulis ke Turkiye dengan penuh santun dan susila. Pemeriksaan kastam lancar walaupun pasport penulis perlu diperiksa berulang-ulang kali. Hal ini untuk memastikan tiada kes pemalsuan pasport antarabangsa yang banyak berlaku di Asia. Perjalanan diteruskan ke kota Van yang sejauh seratus kilometer sahaja lagi. Pemandangan di sekitar bertukar dari bukit bukau kepada dataran lapang. Penulis menyaksikan terdapat banyak kawasan perkebunan, desa-desa, pekan kecil dan dataran tanah berbatuan yang tandus.

Dolmush yang membawa penulis berhenti di pusat kota Van, iaitu berhampiran sebuah kafe dan kedai foto. Seterusnya, penulis berjalan kaki kira-kira lapan minit menuju ke hotel penginapan. Dari segi populasi, majoriti penduduk Van adalah berbangsa Kurdish dan penganut agama Islam beraliran Sunni. Bangsa Kurdish merupakan kaum minoriti yang terbesar di Turkiye dan telah sekian lama mereka memperjuangkan hak pribumi dan kuasa autonomi. Penulis bercadang mahu singgah di kota ini untuk beberapa hari sebelum meneruskan perjalanan ke kota Dogubeyazit di utara.

Bagi pencinta kucing, baka kucing Turkish Van sudah tidak asing lagi. Baka kucing yang eksotik ini sememangnya mempunyai ramai peminat dan juga dikenali dengan nama “Kucing Van”. Menurut sejarah, baka kucing ini berasal dari kota Van dan pada masa ini, kucing spesies Turkish Van mudah didapati di seluruh dunia.

Ciri-ciri fizikal yang menyerlah dan ketara pada kucing ini adalah mempunyai sepasang mata yang berlainan warna, iaitu biru dan kuning. Kebanyakan kucing spesies Turkish Van berbulu putih gebu dan hujung ekornya berbulu kembang. Ada juga kucing daripada spesies ini yang berbulu putih bercampur coklat cerah. Populariti kucing spesies Turkish Van setaraf dengan kucing-kucing eksotik yang lain seperti Persian, Siamese, Angora, Maine Coon dan British Shorthair.

Van Kale atau Van Fortress pula merupakan lokasi yang wajib dilawati apabila berkunjung ke kota Van. Lokasinya berhampiran dengan Tasik Van. Van Kale adalah sebuah kubu pertahanan yang melindungi penduduk tempatan daripada serangan musuh dan penjajah. Menurut sejarah, kubu ini mula dibina oleh kaum Urartian pada tahun 830 Sebelum Masihi.

Pada era pemerintahan empayar Turki Uthmaniyah, sebuah masjid telah didirikan di dalam kubu Van Kale bagi tujuan kemudahan untuk beribadat. Penulis mendapati saiz kubu tersebut sangat besar, kukuh dan lokasinya juga amat strategik. Sebahagian kecil kubu tersebut telah rosak akibat kesan peperangan dan bencana gempa bumi. Gempa bumi sudah menjadi fenomena yang biasa berlaku di Turki kerana negara tersebut terletak dalam kawasan aktif gempa bumi.

Tasik Van pula merupakan tasik yang terbesar di Turki. Tasik Van yang berkeluasan 3755 kilometer persegi tersebut boleh dilihat dari angkasa lepas kerana saiznya yang sangat luas. Pada tahun 2017, sekumpulan penyelam telah menemukan sebuah istana purba di dasar Tasik Van. Dipercayai istana purba yang diperbuat daripada batu tersebut berusia tiga ribu tahun dan merupakan antara binaan tinggalan kerajaan Urartian. Di tebing Tasik Van juga terdapat tinggalan-tinggalan sejarah seperti runtuhan istana, masjid, kuil dan gereja tinggalan kerajaan Medes, Saljuk, Parsi, Uthmaniyah dan Armenia.

Penulis mengambil kesempatan bersiar-siar di kota purba ini. Di pusat bandar, penulis singgah sebentar di pejabat informasi pelancongan untuk mendapatkan serba sedikit maklumat tentang kota ini. Penulis juga membawa pulang beberapa brosur, peta dan risalah untuk menambahkan ilmu pengetahuan. Kemudian penulis mengisi perut di restoran Burger King yang terletak berdekatan pejabat informasi pelancongan tersebut. Harga makanan dan minuman agak murah, iaitu 14 Lira (RM5) untuk dua burger, satu pek kentang goreng dan segelas air kordial oren. Pada keesokan hari, penulis mencuba pula makanan tradisional masyarakat Turki seperti sup Chorba, roti piza, baklava, kebab, manisan dan minuman Chai (Teh O Turki). Pada pandangan penulis, kota Van adalah kota yang makmur, murah dan tenang mungkin kerana lokasinya yang agak terpencil dan jauh dari kota-kota besar seperti Istanbul, Ankara mahupun Tehran. Allaha Usmarladuk…


Magic of The Night 2022 Semarakkan Industri Pelancongan dan Kebudayaan

Melaka – Program Magic of The Night (MOTN) 2022 anjuran Kementerian Pelancongan, Seni dan Budaya (MOTAC) dengan kerjasama Kerajaan Negeri Melaka berlangsung selama tiga hari, bermula dari 5 Ogos hingga 7 Ogos 2022 di Dataran Sungai Melaka, Melaka.

MOTN 2022 merupakan satu daripada inisiatif MOTAC untuk menyemarakkan kegiatan ekonomi di negeri Melaka terutamanya kepada para penggiat industri pelancongan, seni, budaya dan warisan. Pemilihan Melaka sebagai MOTN 2022 kerana negeri ini sememangnya terkenal sebagai destinasi pelancongan yang kaya dengan kepelbagaian budaya serta adat yang bersesuaian ditonjolkan kepada seluruh Keluarga Malaysia.

Yang di-Pertua Negeri Melaka, Tuan Yang Terutama Tun Seri Setia Dr. Haji Mohd Ali Mohd Rustam bersama dengan Ketua Menteri Melaka, Yang Amat Berhormat (YAB) Datuk Seri Utama Haji Sulaiman Md Ali menyempurnakan perasmian acara kemuncak MOTN 2022.

Menurut YAB Datuk Seri Utama Haji Sulaiman Md Ali, program MOTN 2022 dapat memberi impak yang besar dalam menyerlahkan seni dan budaya Keluarga Malaysia. Selain itu, program MOTN 2022 bukan sahaja dapat menghangatkan kembali pelaksanaan aktiviti secara fizikal, malah turut merancakkan kembali perkembangan ekonomi dan industri pelancongan di negeri Melaka.

Tambah beliau lagi, MOTN 2022 juga turut mempromosikan industri seni dan budaya tempatan dan kepelbagaian kaum sebagai satu produk pelancongan yang boleh diangkat dan dimartabatkan sehingga ke peringkat antarabangsa.

“Festival seumpama ini dapat memberi impak kepada sektor pelancongan negara khususnya negeri Melaka yang dapat menarik lebih ramai pelancong merangkumi dalam mahupun luar negara. Di samping itu, MOTN 2022 yang mengaktifkan semula persembahan seni budaya tempatan juga dapat mengembalikan kemeriahan warna warni Keluarga Malaysia,” ujar Timbalan Menteri MOTAC, Yang Berhormat (YB) Datuk Seri Dr. Santhara J.P dalam ucapan alu-aluannya.

Pelbagai pengisian menarik boleh dinikmati oleh para pengunjung yang datang memeriahkan MOTN 2022 sepanjang tiga hari program berlangsung. Antaranya termasuklah program Tourism Career Fair, Festival Kota Selatan, Perasmian Galeri Warisan Kota Melaka & Pelancaran Buku Warisan Orang Hidup (WAKOH), Magical Melaka Food & Fruit Fest, perarakan bot berhias dan lain-lain lagi.

Festival Kota Selatan mempamerkan keunikan tiga buah negeri di selatan tanah air, iaitu Johor, Melaka dan Negeri Sembilan yang melibatkan persembahan kebudayaan seperti teaterikal silat, joget, zapin dan lain-lain.

Tourism Career Fair pula merupakan satu daripada langkah proaktif yang dilaksanakan MOTAC untuk membantu para penggiat industri pelancongan yang mengalami isu kekurangan pekerja akibat kesan pandemik COVID-19.

Perasmian Galeri Warisan Kota Melaka & Pelancaran Buku Warisan Kebangsaan Orang Hidup (WAKOH) pula diadakan untuk mempromosi Galeri Warisan Kota Melaka sebagai produk pelancongan baharu dan pusat rujukan di negeri Melaka.

Manakala Magical Melaka Food & Fruit Fest pula memberi pendedahan kepada masyarakat mengenai makanan tradisi serta produk makanan yang terdapat di Melaka. Pelbagai aneka juadah makanan disajikan, demonstrasi melibatkan pelbagai jenis masakan serta pameran replika durian terbesar di Malaysia turut berlangsung untuk direkod dalam Malaysia Guinness Book of Record.

Kemuncak MOTN 2022 adalah Malam Gala Magic of The Night 2022 dengan tema “Maddana di Bumi Bertuah“ yang diadakan pada 6 Ogos 2022 bermula pukul 8.30 malam. Yang paling menarik pada acara Malam Gala Magic of The Night 2022 adalah persembahan dan perasmian yang diadakan di atas pentas terapung yang dibina oleh MOTAC di Dataran Sungai Melaka. Acara Malam Gala Magic of The Night 2022 boleh ditonton secara dalam talian melalui laman Facebook MOTAC.

Turut hadir memeriahkan majlis ialah Speaker Dewan Undangan Negeri (DUN) Melaka, Datuk Wira Ibrahim Durum, Exco Kanan Pelaburan, Perindustrian, Pembangunan Usahawan dan Koperasi Melaka, Datuk Seri Ab Rauf Yusoh dan Exco Pelancongan, Warisan dan Kebudayaan Melaka, Datuk Muhammad Jailani Khamis.


Integriti Tunjang Pendidikan Negara

Untuk mendapatkan maklumat terkini, ikuti kami melalui Telegram

Putrajaya – Majlis Perasmian Penutupan Program Pegawai Integriti Bertauliah (CeIO) Siri 31 Bil. 3 Tahun 2022 Kementerian Pendidikan Malaysia (KPM) yang berlangsung pada 09 Ogos 2022 (Selasa) di Auditorium Kompleks E, Pusat Pentadbiran Kerajaan Persekutuan, Putrajaya menjadi penanda aras dalam usaha mewujudkan dan memantapkan integriti warga KPM berpaksikan penyampaian perkhidmatan terbaik kepada masyarakat.

Majlis perasmian penutupan ini dianjurkan oleh Unit Integriti, KPM dengan kerjasama Akademi Pencegahan Rasuah Malaysia (MACA) dan dirasmikan oleh Yang Berhormat (YB) Datuk Mohamad Haji Alamin selaku Timbalan Menteri Pendidikan II Malaysia.

Menurut Datuk Mohamad Haji Alamin, KPM merupakan kementerian yang pertama di Malaysia yang melaksanakan kursus ini secara berkelompok (in- house) khusus untuk para pegawai KPM. Hal ini menunjukkan keseriusan KPM dalam menangani isu-isu integriti, salah guna kuasa dan risiko rasuah pada peringkat kementerian.

Datuk Mohamad Haji Alamin berkata, Sektor Integriti (SI) ditubuhkan pada peringkat Jabatan Pendidikan Negeri (JPN) dan lantikan pegawai khusus dibuat di setiap bahagian bagi membantu Unit Integriti (UI) dalam penyelarasan pengurusan aduan, tindakan pengesahan dan pengesanan serta proses tatatertib.

Tambah Datuk Mohamad Haji Alamin lagi, amat penting pengurusan ekosistem dan tadbir urus pendidikan negara ini dapat dilaksanakan secara telus dan berintegriti. Sekiranya setiap peruntukan yang dipertanggungjawabkan dapat diuruskan dengan baik dan berintegriti tanpa sebarang ketirisan, maka tidak mustahil sistem pendidikan negara mampu mencapai dan berada setaraf dengan negara-negara maju.

Justeru, bagi mencorakkan satu sistem yang kukuh dan telus, kita memerlukan individu-individu yang berintegriti tinggi bagi menggerakkan usaha transformasi supaya perkara yang diaspirasikan dapat dilaksanakan seperti yang direncanakan.

Menurut Pengarah Akademi Pencegahan Rasuah Malaysia, Dato’ Haji Idris Zaharudin, seramai 331 peserta Program CeIO Awam, GLC dan Swasta yang menjalani program ini sejak tahun 2019 dan 2020 telah diluluskan pentauliahan pada tahun 2021 dan seramai 316 orang peserta juga bakal ditauliahkan pada bulan September 2022 ini. Justeru, seramai 647 orang peserta dijangka akan menerima sijil pentauliahan pada majlis Konvokesyen CeIO pada bulan Oktober tahun ini.

“KPM telah mencipta sejarah dengan menjadi kementerian yang pertama melaksanakan program CeIO secara “in house” bersama dengan MACA yang melibatkan seramai 57 orang pegawai kanan. Hal ini menunjukkan KPM komited dalam memartabatkan nilai integriti khususnya kepada warga KPM. Program CeIO ini dilihat selari dengan visi dan misi KPM untuk membangunkan potensi individu bagi melahirkan insan terdidik,” jelas Dato’ Haji Idris Zaharudin.

Dato’ Haji Idris Zaharudin turut berkata, pelaksanaan Program Pegawai Integriti Bertauliah (CeIO) juga mendedahkan para peserta dengan modul-modul berkaitan pengurusan integriti, perundangan dan peraturan, pematuhan dan pemantauan dan pengurusan risiko rasuah.

Di samping itu, para peserta juga perlu melaksanakan Enhancing Integrity Project (EIP), iaitu suatu projek berkaitan pembudayaan integriti yang dikendalikan sepenuhnya oleh para peserta program CeIO berdasarkan kreativiti dan inovasi yang melibatkan kolaborasi strategik pelbagai pihak. Program EIP ini merupakan pra syarat utama peserta CeIO untuk melayakkan diri mereka ditauliahkan sebagai Pegawai Integriti Bertauliah oleh Lembaga Pengiktirafan Pegawai Integriti Bertauliah (LPPIB).

Satu langkah penting bagi KPM adalah meletakkan pegawai-pegawai yang bakal ditauliahkan sebagai CeIO menjadi “mata dan telinga” dalam memastikan pengurusan perolehan dan pembangunan yang dilaksanakan ditadbir dengan baik untuk mengurangkan risiko berlakunya ketirisan. Oleh sebab itu, menjadi keperluan bagi KPM untuk meningkatkan peranan 57 pegawai yang lahir daripada program CeIO ini sebagai ejen untuk memperkasakan peningkatan integriti, ketirisan dan pencegahan rasuah.

Turut hadir memeriahkan majlis ialah Ketua Setiausaha KPM, Datuk Yusran Shah Mohd Yusof dan Timbalan Ketua Pengarah Pendidikan Malaysia, Dato’ Hj. Pkharuddin Hj. Ghazali.


Alena Murang dan Video Muzik Filem Pendek Put Burui

Kuala Lumpur – Penyanyi dan pemuzik sape, Alena Murang melancarkan video muzik berjudul Put Burui bersempena dengan sambutan Hari Orang Asal Sedunia.

Video muzik Alena Murang memaparkan jalinan kuat antara muzik, seni Orang Ulu, hutan belantara dan jaringan sungai. Video muzik tersebut dirakamkan di Semadang, Sarawak hasil cetusan ilham daripada warisan ilmu yang diturunkan oleh nenek moyang suku kaum Dayak Kelabit.

Put Burui adalah sebuah filem pendek dan video muzik yang dihasilkan berdasarkan lagu tradisional kaum Kenyah yang mengiringi tarian kenyalang dipersembahkan oleh kaum wanita. Meskipun tarian tersebut merupakan aspek utama dalam video muzik tersebut, tetapi Kirip (gubahan bulu burung enggang) yang lazim digunakan sebelum ini digantikan dengan gubahan daun paku pakis bagi membangkitkan kesedaran tentang pemeliharaan alam semula jadi.

Sebagai usaha untuk melestarikan penjagaan alam semula jadi, Alena Murang turut menggayakan busana yang diperbuat daripada serat asli dalam video klip muzik tersebut, terutamanya baju yang diperbuat daripada Pua Kumbu berwarna merah (fabrik tenunan tangan suku Iban daripada serat dan pewarna semula jadi) rekaan pereka fesyen ternama kelahiran Sarawak, Edric Ong dan baju sulaman tangan berona perang muda menggunakan teknik songket Sarawak oleh para artisan Tanoti. Pakaian penari latar juga dihasilkan dengan seratus peratus daripada serat tumbuhan.

Selain itu, Alena Murang turut mengenakan perhiasan yang diperbuat daripada biji-bijian dan kulit cangkerang ciptaan pereka Edric Ong, Nasha Prive dan penggubah aksesori orang asli Temuan, Leny Maknoh. Setiap butiran perhiasan disusun oleh pakar gaya dan pengasas Hellostylar, Saerah Ridzuan.

Menurut Saerah Ridzuan, gaya yang diketengahkan dalam video muzik Put Burui diinspirasikan daripada keunikan alam semula jadi. Warna tanah menjadi tema warna dalam video muzik tersebut yang boleh dilihat pada sarang buatan manusia, batuan bertekstur dan pasiran sungai.

“Aksesori yang menghiasi Alena Murang dan para penari diperbuat daripada bahan organik dan asli seperti buah jelai, batang bemban, serat daun dan kulit kayu. Beliau juga mengenakan busana berwarna putih sebagai simbol kesucian alam semula jadi dan merah yang melambangkan kegagahan serta kekuasaan alam demi kemandiriannya,” jelas Saerah Ridzuan.

Penghasilan video muzik ini dijayakan oleh sepasukan anak muda kelahiran Sarawak, karya Zass Puravida dan Kanid Studio di bawah arahan Daphne Charmain Thian. Menurut Daphne Charmain Thian, beliau mahu memaparkan kekayaan alam semula jadi seperti yang biasa dilihat dalam dokumentari. Bahkan, manusia merupakan saksi keajaiban alam yang mampu wujud tanpa sebarang bantuan manusia. Alam tidak memerlukan manusia sebagaimana manusia amat bergantung kepadanya.

Alena Murang pula berkata, penyediaan peluang dan ruang untuk berkarya kepada para belia amat penting. Pandangan beliau ini disokong penuh oleh Kementerian Pelancongan, Industri Kreatif dan Seni Persembahan Sarawak yang merupakan antara penaja untuk penghasilan video muzik tersebut.

Dalam sidang media pelancaran video muzik Put Burui, Alena Murang menjelaskan bahawa Orang Asal di seluruh dunia masih mempunyai hubungan yang sangat istimewa dengan alam semula jadi.

Jelas Alena Murang lagi, beliau bukan hanya mewarisi seni, muzik dan bahasa suku kaum Dayak Kelabit, tetapi juga warisan alam semula jadi yang harus dipertahankan sebagai khazanah yang tidak ternilai.

Antara lagu yang dimuatkan dalam album terbaharu Alena Murang adalah Sky Songs yang digubah oleh Joshua Maran dan diperindah dengan tiupan seruling Niko Coyez serta petikan sape Alena Murang.

Selaras dengan tema memperjuangkan alam sekitar, Alena Murang bekerjasama dengan Bogus Merchandise untuk menghasilkan kemeja-T cetakan saring sutera menggunakan kemeja-T terpakai yang dipilih dengan teliti oleh beliau sebagai produk jualan bersempena dengan pelancaran video muzik Put Burui. Produk Put Burui kini boleh ditempah melalui laman sesawang Bogus Merchandise (www.bogusmerchandise.com)


Manuskrip Melayu Mengangkat Martabat Sejarah

Untuk mendapatkan maklumat terkini, ikuti kami melalui Telegram

Tanjung Malim – Pameran dan Persidangan Antarabangsa Manuskrip Melayu (PAMM) 2022 anjuran Kementerian Pelancongan, Seni dan Budaya Malaysia (MOTAC) melalui Perpustakaan Negara Malaysia (PNM) dengan kerjasama Universiti Pendidikan Sultan Idris (UPSI) dan Majlis Belia Malaysia (MBM) berlangsung selama tiga hari bermula dari 9 hingga 11 Ogos 2022.

PAMM 2022 yang dengan tema “Manuskrip Perundangan Melayu: Korpus Warisan Tempatan dan Dunia” adalah antara usaha pemartabatan dan pelestarian dokumen bertulis warisan bangsa Melayu dalam bidang undang-undang, yakni manuskrip Hukum Kanun Melaka (MSS 23) koleksi PNM.

Persidangan yang berlangsung selama tiga hari dibahagi kepada lapan sesi pembentangan yang melibatkan 23 pembentang dari dalam dan luar negara. Antara pembentang yang terlibat ialah Pengerusi Lembaga Pengelola Dewan Bahasa dan Pustaka (DBP) yang juga Pengarah Institut Alam dan Tamadun Melayu (ATMA), Universiti Kebangsaan Malaysia, Profesor Datuk Seri Dr. Awang Sariyan, Penyandang Kursi Institusi Raja-raja Melayu, Universiti Teknolgi Mara (UiTM), Profesor Datuk Dr. Shamrahayu Ab. Aziz dan Pengerusi Persatuan Sejarah Malaysia Cawangan Kedah, Dr. Ibrahim Haji Bakar.

Persidangan tersebut yang merupakan antara program utama PNM dirasmikan oleh Timbalan Menteri MOTAC, Datuk Seri Dr. Santhara Kumar pada 9 Ogos lalu. Menurut beliau, PAMM 2022 bertepatan dengan matlamat menjadikan Malaysia sebagai sebuah negara maju menerusi pemuliharaan warisan dan budaya.

“Daerah Muallim tempat diasaskan UPSI dilihat berpotensi untuk dijadikan bandar pelancongan pendidikan. Selain itu, pemilihan menganjurkan PAMM 2022 pada bulan kemerdekaan bersempena menyambut hari kemerdekaan negara dengan semangat kemerdekaan yang dibina selama 65 tahun berteraskan prinsip kedaulatan undang-undang dan keluhuran perlembagaan amat tepat dan sesuai,” ujar Datuk Seri Dr. Santhara J.P dalam ucapannya sewaktu majlis perasmian persidangan.

Menurut Datuk Seri Dr. Santhara Kumar, persidangan bertemakan “Manuskrip Perundangan Melayu: Korpus Warisan Tempatan dan Dunia” turut berperanan menggalakkan Keluarga Malaysia terutama golongan muda supaya menghargai manuskrip sebagai manifestasi kearifan ilmuwan Melayu Islam selain platform para penyelidik dari seluruh dunia berwacana dan menjalin kerjasama strategik.

Tambah Datuk Seri Dr. Santhara Kumar, persidangan ini memainkan peranan penting bagi merealisasikan hasrat untuk menarik golongan muda supaya menghargai manuskrip Melayu sebagai antara manifestasi kearifan tempatan dan jati diri bangsa Melayu serta memberi impak yang lebih besar pada peringkat global selain berfungsi melaksanakan perolehan, pendokumentasian, pemeliharaan dan penggunaan manuskrip Melayu.

Turut hadir bagi memeriahkan majlis ialah Ketua Pengarah PNM, Salasiah Abdul Wahab dan Naib Canselor UPSI, Profesor Dato’ Dr. Md. Amin Md. Taff. Siaran majlis perasmian dan setiap sesi pembentangan sepanjang berlangsungnya PAMM 2022 turut boleh ditonton melalui platform Youtube PNM, https://www.youtube.com/watch?v=oT1kiDD3Nz4


Menyingkap Cabaran Pendidikan Norlis Ismail

Norlis Ismail merupakan pensyarah pengiklanan yang bertugas di Universiti Tun Abdul Razak (UTAR), Kampar, Perak. Beliau yang mempunyai minat yang mendalam terhadap bidang seni menyatakan bahawa sejak kecil lagi, dirinya sememangnya tertarik dan terpikat dengan sesuatu yang bersifat visual. Justeru, setelah tamat sekolah menengah, Norlis Ismail melanjutkan pelajaran di Universiti Teknologi MARA (UiTM) dalam bidang seni bagi memenuhi cita-citanya sebagai seorang yang bergiat aktif dalam bidang seni visual.

Norlis Ismail mula jatuh cinta kepada dunia pengiklanan sewaktu sedang menyambung pelajaran dalam jurusan fotografi di UiTM. Hal ini berlaku kerana beliau sering tertarik dengan imej foto yang menjadi subjek utama dalam pengiklanan tidak kira sama ada iklan bercetak mahupun iklan yang tersiar di paparan kaca televisyen mahupun Internet. Pada pandangan beliau, imej yang ditonjolkan sangat kreatif, memukau mata yang memandang serta menarik minat sesiapa sahaja yang melihatnya.

Rentetan itu, Norlis Ismail mula mempelajari selok belok fotografi pengiklanan dan mula memahami seni di sebalik pembikinan sesuatu imej yang berkaitan dengan iklan. Menurut Norlis Ismail, sesuatu imej yang berjaya perlu melalui pelbagai proses suntingan dan penapisan serta bukan sekadar menekan butang kamera sahaja.

Hakikatnya proses fotografi perlu bermula dengan sesi perbincangan tentang konsep pengiklanan tersebut merangkumi lakaran awal, sesi kritik dan kemudian barulah bermula dengan sesi pengembaraan. Aspek pencahayaan memainkan peranan yang amat penting kerana gambar yang cantik dapat dihasilkan dengan penggunaan cahaya yang betul di samping sudut pandang kamera yang kreatif. Kesan khas seperti gabungan warna serta bayang-bayang akan membangkitkan mood sesuatu pengiklanan, apatah lagi jika iklan tersebut berkaitan dengan peragaan busana.

Bercerita tentang tip dalam fotografi periklanan pula, Norlis Ismail menyatakan bahawa minimalis adalah istilah yang paling sesuai untuk menggambarkan dunia fotografi pengiklanan. Hal ini kerana gambar yang ringkas tetapi kreatif merupakan kunci utama kepada kejayaan sesuatu gambar yang dihasilkan dan proses penghasilannya merupakan satu daripada cabaran utama yang perlu ditempuhi oleh setiap pencinta seni fotografi.

Beralih tentang pengalaman mengajar sewaktu pandemik COVID-19 melanda negara pula, Norlis Ismail berkata, situasi tersebut sangat sukar untuk ditempuhi kerana pertama kali berlaku dan memberi tekanan yang tinggi kepada dirinya dan para pelajar. Situasi tersebut bukan sahaja ditempuhi oleh dirinya seorang sahaja, bahkan turut ditempuhi oleh semua golongan pendidik sama ada di sekolah mahupun pusat pengajian tinggi.

Menurut Norlis Ismail, hal tersebut berlaku kerana semua metodologi pengajaran dan pembelajaran (PdP) perlu ditukar daripada sesi mengajar secara fizikal kepada sesi mengajar secara dalam talian. Justeru, banyak perkara dan proses yang perlu diubah suai agar sesi PdP dapat dilaksanakan dengan lebih berkesan. Selain itu, kelemahan capaian Internet serta kekurangan peranti elektronik seperti komputer riba, telefon pintar dan komputer juga merupakan antara cabaran besar yang tidak boleh ditangani secara berseorangan sepanjang pelaksanaan sesi PdP sewaktu pandemik COVID-19 berlaku.

Pemahaman para pelajar tentang topik yang diajar juga agak sukar untuk dinilai kerana pelajar tidak mengikuti sesi PdP secara bersemuka. Masalah ini ditambah dengan sikap para pelajar yang sering menutup kamera supaya tidak dapat dilihat dan dipantau. Natijahnya, proses PdP semakin bertambah sukar.

Kerenah pelajar juga pelbagai ragam dan berbeza-beza antara satu sama lain. Golongan pelajar yang aktif dan sering bertanya, mereka akan mengajukan pelbagai soalan, dan bagi golongan pelajar yang pendiam pula, mereka akan terus mendimkan diri tanpa sebarang respons jika tidak diajukan sebarang soalan. Hal ini menjadikan golongan pendidik seperti pensyarah atau guru berasa tertekan dan terbeban kerana tidak mengetahui reaksi dan tahap kefahaman pelajar. Jika mengajar secara bersemuka di dalam kelas, maka situasi dan kekangan ini lebih senang untuk diatasi.

Norlis Ismail juga berpendapat bahawa kaedah PdP secara bersemuka merupakan kaedah yang paling terbaik dari sudut pendidikan. Manakala kaedah PdP secara dalam talian pula hanya sesuai dilaksanakan sewaktu berlaku masalah seperti penularan wabak atau pandemik yang mengekang dan membataskan proses PdP secara bersemuka.

Tidak adil untuk meneruskan kaedah PdP secara dalam talian kerana akan merencatkan dan mengganggu proses pendidikan, bahkan semua pihak berasa tidak selesa jika kaedah PdP secara dalam talian diteruskan pada masa depan meliputi golongan pensyarah, ibu bapa dan pelajar.

Banyak masalah berkaitan PdP secara dalam talian tidak dapat diselesaikan oleh pihak pendidik terutamanya masalah yang membabitkan keputusan peperiksaan pelajar kerana kesukaran menilai prestasi pelajar secara dalam talian. Bahkan terdapat beberapa kes yang berkaitan dengan pelajar yang meninggal dunia akibat tidak tahan dengan beban tekanan dan beban tugasan yang diberikan.

Tuntasnya, walaupun berhadapan dengan pelbagai kesukaran, Norlis Ismail tetap positif menghadapi pelbagai ujian kerana sudah menjadi tanggungjawabnya untuk mendidik para pelajar. Selain itu, penularan pandemik COVID-19 yang melanda negara membuka mata para pendidik agar sentiasa meningkatkan dan mengembangkan kemahiran penguasaan ilmu dalam bidang teknologi kerana ilmu tersebut merupakan satu kaedah dan teknik yang bakal mengubah kaedah pengajaran konvensional.